
nemuritoare 


POVEŞTI POPULARE ROMÂNEŞTI 


Mugurel şi taurii năzdrăvani 


A FOST ODATĂ ca niciodată, că dacă n-ar 
fi fost nu s-ar pomeni şi nu s-ar povesti. Undeva, 
"sub poala unui munte păduros ca toţi munţii, se 
afla o casă făcută din bârne groase şi acoperită 
cu șiță, în care trăiau un moş şi o babă. Toate ar 
fi fost bune şi la locul lor, dacă n-ar fi avut şi ei un 
necaz. Şi necazul ăsta era că nu aveau şi ei un 
copil care să le lumineze viaţa. 

Într-o bună zi, moşul lasă coasa în iarbă şi 
îi zice babei că lui i s-a urât cu singurătatea şi 
pleacă în lume să găsească un copil pe care să-l ia 
de suflet. 

Baba, de colo, că nu, unde să se ducă şi să 
o lase pe ea pustie. Să mai aştepte un an şi, 
poate, poate o da norocul peste ei şi voravea un 
copil. Moşul ce era să facă? S-a învoit, dar numai 
pentru un an. Vremea, ca vremea, n-a stat pe 

loc. Au trecut zilele, au trecut săptămânile, au 
trecut lunile şi iaca s-a împlinit anul. Bărbatul s-a 
ţinut de cuvânt şi de legământ şi într-o dimineaţă 
se scoală el mai devreme, îşi pregăteşte traista 
de drum şi, după ce îmbucă ceva, îşi ia ziua bună 
de la nevastă şi haida-hai peste munte, ca să se 
piardă în lume. Femeia a rămas necăijită, necăjită, 
cu năframa trasă pe ochi, în prag. L-a petrecut 
ea cu privirea cât l-a petrecut şi amărâtă că 
rămâne singură a oftat din rărunchi: 

— Ei, Doamne, că rău se poartă norocul cu 
mine. Să rămân eu pustie aici, cu toate câte le 
am pe capul meu, cu grijile şi supărările! 

Singură a vorbit, singură s-a ascultat, că de 
răspuns cine să-i răspundă ori să o mângâie cu o 
vorbă bună? N-avea cine. După o vreme şi-a tras 
însă pe seamă şi s-a apucat să deretice prin casă, 
să dea de mâncare la galite, să rupă găteje pentru 
foc. Mă rog, făcea ce făcea în fiecare zi ca să-i 
treacă vremea şi ofta. Şi să vezi minune! Unul 
dintre înţelepţii cei mulţi, care umblau prin lume, 
să vadă ce mai fac oamenii şi cum îşi petrec viaţa, 
aude ca o părere oftatul femeii. Se opreşte în loc, 
să asculte mai bine, să se dumirească de unde 
vine. Învăţăcelul care-l însoțea aude şi el oftatul 


6 


şi înţelege despre ce-i vorba. Nu se poate răbda şi 
îl întreabă pe înţelept: 

— Ei, mări, doamne, de ce o fi lumea rânduită 
cum îi rânduită? La unii binele şi multumirea cu carul, 
iar la alţii nici drobul de sare? 

— Hm! clatină din cap înțeleptul. Rânduiala îi 
aşa, pentru că ea nu poate fi altfel decât sunt 
oamenii. 

- Ba eu zic că nu îi drept: unii să aibă multul şi 
alţii puţinul. lată amărâta aia de sub munte, mare 
lucru să aibă şi ea un moştenitor? 

— Nu-i mare lucru, dar vorba e: o fi vrednică 
ea şi cu bărbatul ei să-l crească şi să-l ţină pe lângă 
casă? 

— Cum să nu fie, mărite? Dacă sunt harnici şi 
nu intră în bunul altuia, atâta lucru vor fi şi ei în stare 
pe lumea asta: să crească un copil! Uite că bărbatul 
şi-a luat lumea în cap şi a plecat să găsească un 
copil, iar femeia a rămas acasă şi nu mai încetează 
cu căinatul şi plânsul. Parcă jeleşte a mort. 

— Vezi, vezi! Omul care-i cu tristeţea în suflet, 
cu greu se cade să crească un copil. Copiii trebuie 
să fie ca dimineaţa asta de primăvară, luminoşi, 
veseli. Dacă părinţii sunt mereu supăraţi, cum ar 
putea să aibă grijă de copil? îi grăi înțeleptul. 


— Păi, când l-or avea, li se va însenina traiul 
şi atunci o să vedem cum va fi şi ce va fi. Eu cred 
că mulţumirea asta o să le umple viaţa şi se vor 
crede cei mai bogaţi oameni de pe lume, îi 
răspunse învăţăcelul. 

— Dacă doresc ceva din tot sufletul, vor avea! 
a zâmbit a râde înțeleptul. 

Şi n-o să mă credeţi, dar chiar s-a împlinit acest 
gând. Cum? mă veţi întreba. Apoi iaca în ce fel. 

Bărbatul femeii celei necăjite şi singuratice 
n-a apucat să treacă muntele şi să se piardă în 
lume. Nu l-a trecut pentru că tot umblând el pe 
cărare în sus, a ostenit şi ca omul trudit s-a 
aşezat la umbra unui fag, să îmbuce ceva din 
traistă. După ce s-a ospătat, l-a pălit un somn 
greu, de ziceai că n-a dormit de cine ştie câte 
nopţi. Într-o vreme, când horăia ca omul fără 
griji, numai ce i se pare că cineva îi ţine hangul 
şi-l îngână. „Cine să fie?“ se întreba el aşa între 
trezie şi somn. Când deschide ochii, ca să se 
dumirească mai bine, ce să vezi? În cărare, un 
dolofan de copil se trudea să se desfacă din 
scutece. De necaz ori de flămând ce era, 
plângea şi plângea, de ziceai că de atâta 
zbucium acu', acu' i se va sparge pieptul. 

Bărbatul ca bărbatul, face ochii mari, îşi dă 
clopul' pe ceafă, se miră şi zice: 

— la te uită, mă, unde mi-a răsărit norocul! 
Unde nici cu gândul nu gândeam. Dacă-i aşa, ia 
hai să-l iau în braţe, să nu-mi scape! 

Şi nu ziceţi că, de cum l-a luat în braţe, 
pruncul dintr-o dată s-a ogoit? şi n-a mai plâns. 
Ba chiar a început după o vreme să gângurească, 
înseninându-i bărbatului fruntea. 

— Ei, fătul meu, da’ frumos mai poţi fi şi mult 
are să se bucure nevasta când o să te dau să te 
țină în braţe. 

Copilul, de bine ce-i era, iar gângureşte. 

- Ce, îţi place să fii legănat? Îţi place, hai? 

Cum să nu-i placă pruncului să fie legănat? 
Îi plăcea şi se vedea cât de colo, după cum se 
lipea de pieptul bărbatului, că altcineva nu-l mai 
ținuse în braţe şi nici de legănat nu-l mai legănase 
şi nici drăgăstos către el nu se uitase. 

— Mă, îşi zice bărbatul, dar cum ne vom 
înfăţişa noi înaintea nevestei şi ce îi vom spune? 
l-am adus fată ori băiat? la să vedem. Phii, bată-te 


1 Clop — pălărie (n. red.). 
2 A (se) ogoi — a se linişti (n. red.). 


să te bată de pezevenchi, că mare mândreţe de 
flăcău mai eşti! Aşa cum îmi doream şi eu şi 
nevasta. Acum, că eşti al nostru, hai să găsim pe 
cineva de naş, să-ţi pună şi ţie un nume, că altfel 
nu se poate. Eşti şi tu o fiinţă pe lume şi trebuie 
să porţi un nume. Sus în munte, mai zice omul, 
cam greu să întâlneşti pe cineva la vremea asta. 
Tot devale îi strânsura mai mare şi acolo o să-ţi 
găsesc eu naşul. 

Şi a fost pe gândul lui. Pe drumul de 
întoarcere s-a întâlnit cu cei doi călători, care, 
aflând de dorinţa lui, pe dată s-au învoit. 

— Pentru că-i dolofan şi cu ochii ca de mugur 
verde, Mugurel să-i fie numele, a zis bătrânul 
înţelept. 

— Aşa să fie cum zici, întări şi cel mai tânăr 
şi numele să-i poarte noroc. lar din partea noastră 
îi dăm în dar o viţică, să aibă şi el în ograda lui, 
când va fi mare, cu ce se lăuda. 

Bărbatul le-a mulţumit frumos celor doi 
călători, pentru facerea de bine, şi dus a fost. Dar, 
cum omului îi era să ajungă acasă cât mai 
degrabă, n-a mai ţinut seama la viţică, mai ales 
că de la o vreme şi copilul a început să plângă. 
Ca să-l ogoiască, ce şi-a zis omul? „Hai să leg 

funia viţicii de o tufă, ca să pot legăna copilul mai 
în voie!“ 

Zis şi făcut. Ei, şi pe când îl ogoia pe Mugurel, 
numai ce vede că viţica se smuceşte o dată mai 
tare şi rupe funia. Atât i-a fost de ajuns. Animalul 
a prins gustul ierbii şi oricât a alergat omul nostru 
după ea, n-a izbutit să o prindă. Şi uite aşa a 
scăpat viţica la lărgime şi s-a pierdut în cine ştie 
ce poiană. A oftat omul după frumuseţe de viţică, 
dar acum îi era şi de Mugurel. S-a întors la prunc 
şi minune mare. Pruncul nu mai plângea şi încerca 
şi el cu mânuţele să rupă o floare de păpădie. 
Văzând omul care-i vrerea copilului, l-a ajutat să 
cuprindă floarea. Mugurel, bucuros nevoie mare, 
pe loc a şi cuprins floarea cu mânuţele, a rupt-o 
şi repede a băgat-o în gură şi a molfăit-o. Până 
să apuce omul să i-o ia din gură, băiatul a şi 
înghiţit-o. Acum omul ce să-i mai facă? L-a luat 
în braţe pe copil şi haida-hai spre casă. 

Cum mergea el pe cale, simte că pruncul e 
din ce în ce mai greu. Când băgă de seamă mai 
bine, ce să vadă? Pruncul crescuse ditamai băiatul. 

„Ei, îşi zice omul, pesemne că aşa-i felul lui: 
creşte într-o zi cât creşte altul într-o săptămână. 

Sau poate floarea îi de vină? Mai ştii?“ 

Pe înserat ajunge el acasă cu băiatul, care 
de acum zicea „mamă“ şi „tată“. A doua zi, ce să 
vezi? A început copilul să umble. A treia zi a 
început să lege vorbele bine între ele. Şi uite aşa, 
într-un an a ajuns să fie bun de învăţătură. N-a 
trecut multă vreme şi Mugurel s-a ridicat fecioraş 
de ajutor pe lângă casă. Pe orice punea mâna, îi 
mergea din plin. La lucru în câmp dacă lucra, avea 
spor cât zece. Mai ales la arat, la semănat şi la 
coasă îi plăcea lui să fie în frunte. Nu-i vorbă că 
şi la scăldat şi la aprins focul în vatră se pricepea. 
Dar, cum zic, cel mai mult şi mai muult îi plăcea lui 
câmpul. Să vadă holda câtă era, mare, mică, fără 
buruiană, iar la prăşit, să nu mai vorbim. ĂI bătrân 
rămânea hăt în urmă, iar Mugurel ieşea cu postata 
în capăt cât ai fuma o ţigară. Avea spor la toate, 
numai la cules nu se lipea de el norocul. Ba venea 
o grindină şi bătea holda zdrumicându-i spicele, 
ba se pornea o vijelie ca aceea şi din clăile de 
fân, adunate cu trudă, peste un ceas nu mai 
rămânea nici una în picioare. 

Văzând cum se brodesc lucrurile, ăl bătrân 
şi femeia se tot minunau şi se cruceau. Azi aşa, 
mâine aşa, până într-o zi când a rămas şi feciorul 
pe gânduri ca şi părinţii lui. Măi ce să fie? se tot 

întreba voinicul nostru. S-a gândit el ce s-a gândit, 
dar răspuns singur nu şi-a aflat. Aşa se face că 
într-o seară, la cină, îşi ia inima în dinţi şi-l întreabă 
pe tătâne-său: 

— Hai, tată, văd că aci pe lângă casă nu ieşim 
nicicum la capăt bun. Oare de ce? 

— De ce, de nece, asta-i treaba. Pesemne 
că tu de mic ai fost menit să nu poţi duce la capăt 
bun lucrul început. 

— Cum aşa? 

— Eu ştiu? Nu ştiu! Că dacă aş ști, ți-aş 
spune. 

- Nu se poate să nu ştii! la adu-ţi mai bine 
aminte. 

ĂI bătrân se gândeşte, oftează, clatină din 
cap, se uită la nevastă, parcă-ar vrea să afle 
dezlegarea de la ea şi într-o vreme parcă îşi aduce 
aminte. 

- la stai aşa! Să fie oare asta? 

— Ce să fie? 

- Păi uite cum a fost când ai fost tu mic. 
Naşii tăi i-au pus numele. Mugurel e un nume 
frumos ca o cântare. Am fost bucuros şi că ti-au 
dat în dar o viţică frumoasă, Bumbuşca pe nume. 
Numai de un lucru nu am fost mulţumit. Funia cu 

care era legată viţica era subţire şi cam putredă. 
Asta cum zic nu mi-a plăcut, dar ce era să le spun? 
Puteam eu oare să zic: nu, nu iau viţica pentru că 
are funia putredă? Nu puteam, mai ales că ei mi-au 
dat-o după datină, spunându-mi: „Ăsta-i darul 
nostru pentru prunc. Să-i fie cu noroc şi să auzim 
numai de bine!“ 

— Şi unde-i vitica? Bumbuşca? 

— Unde să fie? Eu ştiu? Năbădăioasă cum 
s-a dovedit a fi, a rupt funia, şi-a pus coada pe 
spinare şi dusă a fost. 

— Ei, tată, tată, să ştii că ăsta a fost norocul 
meu şi mare păcat ţi-ai făcut că nu ai avut grijă 
de el. Acum eu ce mă fac, dacă mi-a fugit norocul? 

— De, ştiu şi eu? 

După un răspuns ca acesta, a zis ce avea 
de zis: 

— Apoi, tată şi mamă, să ştii că eu nu mă las 
şi n-o să am stare până n-am să-mi aflu din nou 
norocul. Eu plec în lume după el, să-l găsesc. 

— Măi băiete, măi, a început a se tângui 
maică-sa, potoleşte-te şi stai molcom, că viţica 
de atunci de când a fugit cine ştie pe unde i-au 
putrezit oasele. Crezi tu că pe lumea asta se află 
vreo năzdrăvană care să scape în munte şi să nu 

dea peste ea vreo haită de lupi?! Ori vreo boală 
de urs?! Nouă, câte vite le-am lăsat slobode, pe 
toate ni le-a prăpădit o ursoaică. De aceea nu avem 
coadă de vită în ogradă. 

— Văd şi ştiu, dar de dus în lume tot mă duc, 
să-mi caut norocul pe care l-a scăpat tata din mână. 

Zadamice au fost oftaturile, zadarnice lacrimile 
ălor bătrâni. Mugurel al nostru n-a vrut să ştie de 
nimic. N-a avut stare până când, într-o dimineaţă, 
s-a plecat în faţa părinţilor să-i dea binecuvântarea, 
şi dus a fost. 

Feciorul a apucat pe aceeaşi cărare pe care 
o apucase mai înainte vreme ăl bătrân. Şi a mers, 
şi a mers cale lungă să-i ajungă, zi de vară până-n 
seară, că povestea noastră lungă mai este. 

Pe cale se minuna el de ce vedea: brazi înalţi 
şi fagi bătrâni, jivine de tot felul şi pe fiecare le 
întreba dacă n-au văzut, n-au cunoscut trecând pe 
acolo o viţică pe care o chema Bumbuşca. De 
întrebat întreba el, dar răspuns bun nu afla. Într-o 
vreme, când ajunge el înspre vârful muntelui, numai 
ce zăreşte în înaltul cerului cum se rotesc în zbor lin 
doi vulturi. „Ei, dacă nici de la ei n-am să aflu vreo 
îndreptare, îşi zise flăcăul, apoi slabă nădejde 
să-mi mai aflu eu norocul!“ 

Le face el semn, cu cuşma, vulturilor, să 
coboare din înalturi, îi şuieră, dar culturii nici gând 
să dea vreun semn de ascultare. Le mai face el 
semn încă o dată şi încă o dată, până când, în sfârşit, 
unul dintre vulturi îşi înclină aripile şi coboară ca o 
săgeată tocmai în faţa lui şi se aşază pe un stei'. 
Nici nu-şi strânge bine aripile, şi-i grăieşte: 

— Hei, Mugurel, Mugurel, bine că ai venit pe 
tărâmurile noastre, că de multă vreme de când te 
aşteptăm am ostenit tot zburând, să îţi păzim 
averea. 

— Ce avere, vulture? Eu nu am avere! Eu îmi 
caut numai norocul pe care mi l-a scăpat tata când 
eram mic şi neştiutor. 

— Că bine zici. Ăla chiar norocul tău a fost. 
Hai urcă în spinarea mea, să te ridic în înalturi, 
ca să-ţi poţi vedea norocul. 

Zis şi făcut. Cind s-a urcat în spinarea 
vulturului i-a fost cam teamă, că până atuncea 
Mugurel al nostru nu mai zburase. | s-a strâns lui 
cămaşa în spate când s-a dezlipit de pământ, dar 
când a ajuns sus, sus, aproape de nori, tare mult 
i-a mai plăcut. l-au plăcut apele ca nişte panglici 


! Stei ~ colţ de stâncă (n. red.). 

de argint, munţii îmbrăcaţi în păduri, poienile şi 
păşunile pline de ciopoare de oi şi de ciurde de 
vite mari. 

— Hei, Mugurel, drag domnuţul nostru, cum 
ţi se pare? l-a întrebat vulturul. 

— Cum să mi se pară? Frumuseţe ca asta 
numai o dată în viaţă vezi. 

— Asta aşa-i, şi-i bine. Ciopoarele de oi sunt 
ale ciobanilor care au răzbit de la câmpie până 
aicea sus în munte, iar ciurdele cele mari de vite 
sunt ale tale. Bumbuşca a fost o năzdrăvană. Din 
viţa ei se trage norocul tău. Acum ţine-te bine de 
aripile mele, că de urcat e mai uşor, dar de coborât 
e mai greu. Mi-e să nu aluneci din spinare, că tu 
eşti mai greu şi nu ai în ce te propti. 

- Bine, bine! Acum să vedem cum ne-o fi 
norocul. Eu zic să te mai roteşti o dată peste 
ciopoarele cele multe, să îmi bucur inima, că de 
jos nu ştiu dacă le voi putea cuprinde cu privirea. 

S-a rotit din nou vulturul şi Mugurel s-a 
minunat şi s-a bucurat. Dar văzând el atâta 
strânsură, ce şi-a zis: „Măi, măi, pe pământul ăsta 
mare şi rotund nu cred să mai fie unul ca mine. lată, 
sunt bogat, tânăr şi înconjurat de bine. Dar, ca să 
stăpâneşti atâtea avere singur, este peste putinţă“. 

Simţindu-l îngândurat, vulturul a început pe 
dată a-i grăi: 

— Nu-ţi face griji, Mugurel! Ajutoare se vor 
găsi, că spre omul tânăr, isteţ şi gospodar trag 
toţi năpăstuiţii lumii. Tu, deocamdată, trebuie să 
faci faţă singur. Acuma îţi zic din nou: ţine-te bine 
de mine, că ne apropiem de pământ. 

Şi unde nu începe vulturul să se lase pe o 
parte şi pe alta şi să se apropie de pământ. A 
simţit că stăpânul său s-a cam înfricoşat şi a 
început să coboare lin până au ajuns pe pământ, 
drept în mijlocul unei ciurde mari şi frumoase. 
Văzându-i vitele cum se lasă drept între ele, numai 
ce au început să se încordeze, să scurme 
pământul cu copitele şi să boncăluiască, gata- 
gata să-i ia în coarne pe amândoi. Mugurel o cam 
băgase pe mânecă, dar repede şi-a tras pe seamă 
şi pe dată şi-a desfăşurat biciul de la brâu şi unde 
a început să-l rotească şi să plesnească din el, 
de ziceai că acu a pornit cu buhaiul prin sat la 
colindat. Vitele pe dată s-au oprit din năvală, apoi 
din ciurdă şi-au făcut loc în faţă doi tauri mari 
bălţaţi, cu coarne scurte şi poncişe. Au înaintat ei 
fără frică, şi-au clătinat capetele, apoi şi le-au lăsat 
până în pământ, de parcă aşteptau o dezlegare 

să grăiască. Feciorul, ca să-i liniştească, i-a luat cu 
vorba: 

- Hei, măi feţi logofeţi, dar mândri şi de 
nădejde vă mai arătaţi! Uite, cu aşa păzitori ai ciurdei 
ştiu că nici lupii, nici urşii nu au avut spor când v-au 
dat ocol şi, de bună seamă, că au plecat cum au 
venit, dacă nu chiar înfricoşaţi. 

- Apoi, să ştii tu, stăpâne Mugurel, că-i chiar 
aşa cum ai grăit. Eu, Targhiole şi cu Zambole, aci 
de faţă, mult ţi-am mai dus dorul şi de multă vreme 
te aşteptăm să ne dezlegi de grijile noastre. 

— Apoi, eu v-aş dezlega bucuros, dar alţii 
vrednici ca voi nu cred să găsesc. Dacă aţi făcut un 
bine până acum, faceţi-l şi de aci înainte, că în voi 

îmi pun nădejdea. 
— Bucuroşi am face noi tot ce ne spui, dar 
de dezlegat de poruncile dintâi tot trebuie să ne 
dezlegi. 

— Care porunci şi cine le-a dat? 

— Legământul şi poruncile sunt de la Bum- 
buşca, mama noastră. Ea, săraca, s-a prăpădit de 
mult şi ne-a legat cu limbă de moarte să avem grijă 
de norocul tău şi să îl păzim ca ochii din cap să nu 
se risipească. Şi, după cum vezi, nimic nu e clintit 
din ce-i al tău. Noi am încărunţit tot aşteptându-te. 

- Asta aşa-i, văd şi eu şi mă plec în faţa 
voastră şi vă mulţămesc. De acuma, după cum 
vă daţi şi voi seama, nu mai sunt nici eu un 
copilandru şi mi-a venit şi mie vremea să mă însor, 
să pun temelie pentru cei care vor veni după mine. 

— Drept grăieşti, nu-i vorbă! Dar cum facem? 

— Cum să facem să fie bine? Eu zic cum a 
zis Bumbuşca, norocul meu: Să fiţi dezlegaţi de 
poruncile dintâi pe care vi le-a dat ea. Grijile 
lăsaţi-le în seama mea, aşa cum se cuvine, ca 
stăpân. Vouă vă mulţămesc şi mă închin ca la 
nişte vrednici ce aţi fost şi mai sunteţi încă. Dar, 
rogu-vă să-mi fiţi voi sfetnici buni până am să 
deprind şi eu rosturile muntelui şi-ale turmelor. 

— Ei, drag domnuţul nostru, că bine mai 
grăieşti! Se vede treaba că nu faci de pomană 
umbră pământului. Aşa să fie cum zici tu! 

— Dacă-i aşa cum zic eu, mă bucur, dezlegaţi 
să fiţi încă o dată de poruncile dintâi. Dar acum 
ca sfetnici să ascultăm ce sfat îmi daţi? 

— D-apoi, drag domnuţul nostru, eu, Targhiole, 
aş aice cum a zis Bumbuşca. Vom cârmi ciurdele 
spre câmpie, că aici în munte nu mai este iarbă 
de-ajuns. În cetatea împăratului o să schimbi şi 
tu ciurdele în taleri de aur, ca să te poţi mişca mai 

uşor şi să te însori şi să laşi urmaşi, aşa cum îi 
stă bine unui fecior vrednic ca tine. 

— Ba eu zic, a grăit la rândul lui Zambole, că 
locuri goale sunt ele destule în munte, numai noi 
să fim vrednici să le găsim. Cât despre domnuţul 
nostru, mai poate el să aştepte, că doar nu au 
intrat zilele în sac; fetele de măritat, dacă au 
aşteptat până acuma, vor şti să mai aştepte o 
vreme. 

Ascultându-i şi pe unul şi pe altul. Mugurel 
şi-a zis în sine: „Nu grăieşte rău nici unul dintre 
ei. Adevăr este şi în ce spune unul şi în ce spune 
celălalt. Numai că eu voi face după capul şi 
judecata mea“. Ridicându-şi el privirea către cei 
doi sfetnici, le zise: 

— Un grăunte de dreptate are fiecare şi vă 
mulţămesc de sfaturi. După judecata mea, ar fi 
mai bine să mânăm ciurdele spre iarbă grasă, în 
alt munte. Pe aici, de atâtea zăcători, iarba s-a 
bătătorit şi s-a împuţinat. Trebuie să îngrăşăm 
vitele şi abia apoi să coborâm la vale, la câmpie, 
să le vindem şi să le schimbăm în bani sunători. 
Vremea de-abia se deschide spre vară şi ne-ar 
râde cei de la câmpie dacă ne-am înfăţişa aşa de 
timpuriu la târguri. Preţul bun se ia pe vacile cu 

lapte mult, pe viţeii graşi şi pe taurii înalţi şi laţi în 
spete. Dacă ne ducem cu nişte stăbături, n-am 
făcut nici o brânză. 

- Bine şi înţelept grăieşti, igini i-a zis 
Zambole. Tu trebuie însă să ştii că noi te-am 
aşteptat aici şi nu în altă parte, pentru că aşa a 
fost porunca. De acuma mergem şi facem totul 
după voia ta, că tu eşti stăpânul şi bine ai grăit. Ai 
mintea luminată cum o au toţi înţelepţii şi ştii ce 
faci. Numai să nu uiţi să împlineşti porunca 
Bumbuştii, mama noastră, să te însori şi să ai 
urmaşi, că aşa îi stă bine unui voinic ca tine. Dacă 
vrei să ştii, noi ţi-am şi găsit mireasă. 

- la te uită, mă! Da’ grijulii şi grăbiţi mai 
sunteţi! 

— D-apoi cum! Şi să ştii tu de la noi că-i vorba 
chiar de fata împăratului. 

— Pfuuuii, s-a mirat Mugurel, da’ ştii că bateţi 
sus de tot! Numai că încuscrirea cu împăratul 
nu-i nici uşoară şi nici fără primejdie. 

— Greutățile şi primejdiile li-i lăsa tu în grija 
noastră, că de aceea suntem lângă tine. Numai 
ţie să îţi placă fata! 

— Asta se va vedea cum şi ce fel. Deocam- 
dată, lăsaţi treburile în seama mea, că atâta minte 

voi fi având şi eu, să nu mă împiedic şi să mă 
înec ca tiganul la mal. 

Zicând acestea, Mugurel a făcut ce a făcut 
după capul lui. A dus ciurdele în alt munte, cu 
iarbă grasă, fiindu-i în treaba asta de mare ajutor 
vulturii care se roteau cât era ziua de mare, să 
vadă pe unde nu-s cuprinşi munţii de alte ciurde 
de vite ori de turme de oi. Şi uite aşa au hălăduit 
ei de primăvară până toamna, când a dat prima 
brumă şi a început codrul să se îngălbenească şi 
să-şi piardă frunza. Când a dat bruma, Targhiole 
şi Zambole s-au înfăţişat lui Mugurel şi au hotărât 
ce şi cum să facă, pe unde să o apuce, ca să 
iasă la câmpie. 

— Poruncile mele sunt să mânaţi voi vitele 
spre văile largi, unde vor găsi iarbă proaspătă şi 
apă, iar vulturii să o ia înainte şi să ne deschidă 
drumul. Ei ne vor da de ştire unde şi când e bine 
să facem popasurile, ca să ajungem cât mai 
degrabă în târgul împăratului. 

Au mers cum a hotărât Mugurel, repede şi 
cu spor, fără să aibă vreo pierdere în drumul lung, 
până ce au început munţii să scadă în înălţimi şi 
pădurile să se rărească. De cum au ieşit la larg şi 
locurile au prins a avea altă înfăţişare, vulturul şi 

vultureasa au făcut semne să se oprească. Şi 
după ce au fâlfâit ei din aripi şi s-au încredinţat 
că nimic nu-i ştirbit din ce au avut în pază, s-au 
înfăţişat lui Mugurel şi i-au grăit: 

— Drag domnuţul nostru, noi te-am slujit atâta 
amar de ani şi iată că a venit vremea să ne 
despărţim. Nouă ne plac munţii cu steiurile lor 
golaşe, pădurile cu vietăţile lor, poienile în care 
în amurg vin căprioarele şi ciutele cu iezii lor. Aici 
în locurile acestea mai depărtate de lume, mai 
sălbatice şi ferite, îi ţara noastră şi puterea 
noastră. Mai la vale, peste dealuri şi câmpie, 
zburăm numai când suntem la mare nevoinţă. De 
aceea zicem să rămâi cu bine şi să umbli sănătos 
în drumurile tale printre oameni. Când ţi-o fi însă 
greu, să te gândeşti la noi, că noi pe dată ne vom 
înfăţişa şi ţi-om sta în ajutor. 

— Eu vă mulţămesc frumos, vulture şi vul- 
tureasă, că de mare ajutor mi-aţi fost. De despărţit 
însă nu ne putem despărţi numai cu un mulţam. 
Cât am venit pe cale s-a desprins din ciurdele cele 
multe un botei’ în tancul unde ne-am întâlnit întâiaşi 
dată. Să fie al vostru ca simbrie, pentru slujba 
voastră, să aveţi şi voi cu ce vă creşte puii. 


1 Botei — cârd de oi (n. red.). 

— Bun om eşti, Mugurel, şi cu inima des- 
chisă. Semnul nostru este pana asta mare şi 
frumoasă. Când vei fi la strâmtoare, scoate-o din 
şerpar, scutur-o bine şi arunc-o în sus. Din înalturi 
noi vom vedea-o şi vom şti ce avem de făcut. 

Zicând acestea, vulturii şi-au luat zborul, s-au 
pierdut în înălţimi, iar Mugurel şi-a văzut de ale lui. După 
o noapte de odihnă, a luat-o iar haida-haida în jos spre 
câmpie. Nu după multă vreme, s-a simţit că nu mai are 
vestitori buni, că lipseau vulturii. Asta, pentru că a 
nimerit nu o dată în locuri strâmte şi rele, mocirloase, 
în care vitele se înghesuiau zadamic să treacă. Striga 
la ele Mugurel, pocnea din bici, îndemna, ajuta, 
năduşea ca omul ce avea grijă de averea lui. Când, în 
sfârşit, cu chiu-cu vai a scăpat din încurcătură, i-au 
ieşit înainte Targhiole şi Zambole. 

— Ei, cum îi, drag domnuţul nostru? 

— Cum să fie? Nu aţi văzut şi voi?! 

— Ba am văzut, dar vorba ceea: Ce-i e scris 
omului în frunte i-e pus şi toate trebuie să le 
petreacă. Până acum a fost cum a fost, dar să 
vezi ce întâmpinări o să avem de acum înainte, 
la câmpie, la lărgime. 

- Ei, o să fie cum o să fie, le vom petrece pe 
toate, numai în târgul împăratului să ajungem. 

— De ajuns o să ajungem noi, nu-i vorbă. 
Deocamdată tu fă bine şi ia din pământul ăsta 
negru şi unsuros şi pune într-o desagă cât îi putea, 
că bine o să-ţi mai prindă când o să fii la o 
strâmtoare. 

Mugurel ce să facă? l-a ascultat, gândin- 
du-se că vor fi ştiind ei mai bine ce prăpăstenii îl 
mai aşteaptă. Ele au venit mai repede decât se 
aştepta. Ciurdele, văzând atâta bogăţie de 
verdeață, au început să se împrăștie, să intre ba 
ici, ba colea, în semănăturile oamenilor. Pândarii 
atâta aşteptau ca să le vadă şi gata au şi sărit 
care mai de care cu gura pe stăpân, să plătească 
gloabă. Şi aşa, n-a fost aşezare prin care să treacă 
şi să nu plătească despăgubiri. Când au văzut 
Targhiole şi Zambole cum stau lucrurile, iar s-au 
înfăţişat stăpânului şi au ţinut sfat. 

- Tu, drag domnuţul nostru, i-a zis Targhiole, 
nu mai fi mână spartă şi nu-ţi mai risipi averea dând 
gloabă vite. Fii mai ţăpos şi târguieşte-te cu pândarii. 

_— M-aş târgui eu, cum să nu mă târguiesc, 
dar ăştia parcă-s surzi. N-ai cu cine te înţelege. 
Şi apoi şi oamenii sunt mai pizmaşi. 

— Asta aşa-i, cum zici, vedem noi bine şi 

înţelegem, dar nici aşa. 

— Bine, bine, dar cum să scap de necazuri? 

— Cum, cum? Fă cum îi mai bine. Tocmeşte 
nişte ajutoare, iar tu treci în fruntea ciurdelor şi 
îndreaptă-le din drumul de ţară pe lunca râului. 
Pe acolo vom găsi iarbă bună, deasă şi înaltă, iar 
apă pentru adăpat câtă vrei. 

Muncă uşoară pentru cel ce priveşte, dar grea 
pentru cel care o face. După muls, hai cu laptele 
la strecurat, la închegat, la făcutul caşului. Mă 
rog, treabă multă, multă, mai multă ca la oi. Să 
nu vorbim câtă bătaie de cap le dădeau tăuraşii. 
Buieci! de atâta bine, au început să boncăluiască 
şi să se ia la bătaie, să se împungă. Sări şi 
desparte-i! Greu, greu, dar totul era în câştigul lui 
Mugurel. Gloaba nu o mai da în vite, dacă avea 
de dat gloabă. O da în caş, în urdă, dar cel mai 
adesea în lapte. Şi, unde mai pui că pe cât da 
mai mult, pe atâta îi rămânea şi lui mai mult. 

Şi uite aşa, cătinel, cătinel, s-au apropiat de. 
târgul împăratului. S-a simţit şi s-a văzut că-i aşa 
după forfota de pe drumuri. De dimineaţa până 
seara târziu hodorogeau căruțele şi carele ce se 
întorceau goale din târg, scârțâiau carele şi căruțele 


' Buiac — care trăieşte bine, răsfăţat (n. red.). 

ce se îndreptau încărcate cu fel de fel de bunătăţi 
spre târg.Cărăuşii îndemnau boii din juguri, 
pocnind amarnic din bicele lor lungi, iar căruţaşii, 
la rândul lor, şuierau hoţeşte către bidivii, 
încercând să-i dezmorţească şi să-i ţină în trap 
întins. Larmă multă, sfadă, sudălmi. Stăpânirea, 
ca să nu se işte încăierări şi să se ţină cât de cât 
rânduiala, a pus călărime înzăuată, pe cap cu 
coifuri strălucitoare şi chivăre înalte, cu săbii lungi 
şi sulițe, să ţină seama. Unde se ivea vreo 
încurcătură, hop şi cătanele cu rânduiala. Şi dacă 
era vreunul mai tare de cap şi nu vrea să 
înţeleagă, numai ce mi-l luau la trei păzeşte până 
îl învățau minte să se poarte ca oamenii. 

Mugurel, ce să facă, unde să se aşeze cu 
ciurdele lui şi cu tot calabalâcul? Să dea buluc 
pe poarta cetăţii, nu-i venea la îndemână, neştiind 
care-i rânduiala. Să stea deoparte, iar nu-i 
convenea, că doar nu bătuse el atâta cale de 
florile mărului. Ca să nu greşească, s-a învârtit 
ce s-a învârtit, a întrebat în stânga, a întrebat în 
dreapta, până a aflat unde-i locul de mărturie, 
adică târgul de vite. 

Locul era larg, cu pantă lină spre râu, numai 
bun de adăpat, dar şi de scăldat. Vitele, cum au 


28 


simţit boare răcoroasă, cum au buit! în apa 
limpede şi puţin adâncă de lângă mal. Nişte viței 
proşti şi neînvăţaţi au înaintat mai mult decât se 
cuvenea şi i-a prins sforul apei şi hai cu ei la vale. 
Mugurel, văzând cum stă treaba, n-a mai aşteptat 
să sară ciurdarii în apă, a sărit el să scape viţeii 
din necaz. Şi ajungând el pe prund, să se 
odihnească, ce i se dezvăluie privirii? Un cârd de 
fete se alergau una pe alta, se jucau de-a 
prinselea. De frumoase, ce să spun, frumoase 
toate, să le mănânci cu ochii şi alta nu. Dar dintre 
ele una pica de frumoasă ce era. Mugurel s-a 
uitat la ea, ca feciorul ce n-a mai văzut aşa 
frumuseţe la viaţa lui. Cum l-au văzut şi şi-au dat 
seama despre ce-i vorba, fetele au dat un chiot 
cum numai ele ştiu să dea când sunt speriate. 
Într-o clipită n-au mai fost unde erau. Şi fugi, şi 
fugi, să le sară sufletul din loc şi alta nu. În 
învălmăşeală, unele s-au împiedicat şi au căzut, 
s-au ridicat şi cu chiote de spaimă fuga spre 
cetate. Numai codana cea frumoasă, la care îi 
rămăsese lui Mugurel inima, s-a oprit în loc, 
arătându-se mai bărbătoasă. Când a văzut că un 


1 A bui — a da năvală (n. red.). 

străin şi încă un ciurdar, cum l-a prețuit ea, le-a 
stricat joaca, s-a mâniat şi, sumeţindu-se, a grăit: 

— Mi-ai speriat tu prietenele, străine, dar să 
ştii că nici ţie n-o să-ţi meargă bine când ne vom 
mai întâlni. 

— Ei, dacă-i aşa, nu-i rău, nu s-a lăsat nici 
Mugurel. Vom trăi şi vom vedea cum ne-o fi 
norocul. 

Norocul a venit, cum să nu vina. La târg, 
vânzarea a mers repede şi bine, iar feciorul şi-a 
umplut pungile cu atâta bănet de aramă, de argint 
şi aur, că nu mai ştia ce să facă cu el. Văzându-şi 
stăpânul în încurcătură, Targhiole l-a sfătuit să 
pună banii în desagi şi să-i atârne pe greabănele 
lor, al lui Targhiole şi Zambole, şi aşa împovăraţi 
să se înfăţişeze în cetate, la curtea împăratului, 
şi să-i peţească fata de nevastă. 

De zis uşor de zis, dar mai greu de făcut. 
Asta, pentru că după cum ştiricise Mugurel, fetei 
îi mersese buhul că-i o farmazoană care sucise 
capul la mulţi feciori de împărați şi pe nici unul nu 
l-a găsit vrednic. Ba, mai mult, se spunea în târg 
că până atunci toţi câţi au peţit-o au fost puşi la 
încercări care mai de care de neînchipuit şi greu 
de împlinit. Prinşi de vrăjile fetei, nici unul nu a 

scăpat cu viaţă. De mirare era faptul că pe măsură 
ce cădeau capetele peţitorilor, tot mai mulţi erau 
aceia care îşi încercau norocul, să-i vină de hac 
farmazoanei. Mugurel, care nu era nici el un fricos, 
ce şi-a zis: „la hai să-mi încerc şi eu norocul şi să 
le duc bătrânilor în bătătură noră mândră, fru- 
moasă şi isteaţă!“ 

De aceea, într-o dimineaţă, s-a înfăţişat la 
curtea împăratului, aşa cum îi era portul: în 
picioare cu opinci noi, cu nojiţele frumos petrecute 
peste cioarecii albi de dimie subţire, încins peste 
cămaşa albă ca spuma laptelui cu un şerpar bătut 
în ţinte de argint şi de aur, iar în cap cu clop cum 
poartă mărginenii, tras puţin pe o sprânceană. 
Era în umbletul şi în toată înfăţişarea lui multă 
frumuseţe şi câţi l-au văzut au ştiut că feciorul 
nu-i un oarecine. A dat el bineţe în stânga şi în 
dreapta, de parcă era în satul lui, nu în cetatea 
împăratului. 

Cel mai frumos a fost când s-a înfăţişat chiar 
înaintea împăratului şi a împărătesei. Oamenii 
erau la masă în pridvor, aşteptau să le aducă de- 
mâncarea. Mugurel s-a făcut a nu şti şi s-a 
închinat în faţa lor, făcând o plecăciune de zile 
mari. Curtenii, văzându-l în portul lui de ţară, cu 

Targhiole şi Zambole după el, au clătinat din cap 
şi au început a râde în bărbi de îndrăzneala lui. 
Împăratul şi împărăteasa nu au râs. L-au cântărit 
din priviri şi le-a plăcut înfăţişarea feciorului, portul 
lui. Acum, vorba să fie între noi, Mugurel era bine 
clădit, cu uitătura deschisă şi plăcut în toate 
mişcările lui şi nu i se încurca limba în gură. Mai 
întâi şi întâi le-a urat voie bună şi poftă la masă. 

— D-apoi poftim cu noi la masă. 

— Mulţămescu-vă domniilor voastre, eu nu 
m-oi îndemna, că după câte văd mi-i tare soacra. 

— Ei, cum aşa, eşti însurat? 

— Ba cum să fiu! Da’ ştiţi domniile voastre, 
aşa vine vorba. Eu cu altă treabă am păşit pragul 
curților împărăteşti. 

— S-auzim, s-auzim! s-a grăbit să dea semn 
împărăteasa. 

— A mers vorba şi vestea că la curţile 
domniilor voastre a crescut o căprioară cu stea 
în frunte şi mulţi feciori şi mai aşa şi mai aşa au 
zis că-s vânători şi ar pofti să îi ia urma. Şi, din 
câte am aflat până acum, nici unul nu s-a arătat 
vrednic. 

— Asta aşa.-i, a întărit împăratul. Tu îi fi unul 
care vrei de bună seamă să-ţi încerci norocul? 

— Încerc, cum să nu încerc. Vorba ceea: 
„Încercarea moarte n-are“. 

— Ba uite că aici nu-i aşa. Dacă te vei dovedi 
nevrednic să o păzeşti, unde îţi stau picioarele, 
acolo îţi va sta şi capul. 

~ Numai să-mi spuneţi care sunt poruncile. 

Şi, după rânduiala ce era la curte, împăratul 
a bătut de câteva ori din palme, poruncind să se 
înfăţişeze „căprioara cea cu stea în frunte“, adică 
fata lor de măritat. Pe dată uşile cele mari 
împărăteşti s-au dat într-o parte şi printre şirurile 
de străjeri s-a arătat la vedere domniţa, însoţită 
de prietenele sale de la scaldă. De cum a văzut-o, 
lui Mugurel parcă îi luase cineva graiul. Nu se 
aştepta flăcăul nostru ca fata împăratului să fie 
cea la care îi rămăsese lui inima pe malul râului. 

Văzându-l Targhiole că tace şi se lasă uimit, 
a scuturat o dată din coarne şi l-a atins uşurel, 
să-l dezmeticească. Mugurel şi-a tras pe seamă, 
s-a înclinat în faţa frumuseţii şi a grăit cu glasul pierit: 

— Aşteptăm poruncile! 

Frumuseţea de fată, cum a aflat de la îm- 
părat ce şi cum, s-a înclinat la rându-i şi parcă, 
parcă în uitătura ei se desluşea o bucurie nici rea, 
dar nici bună. Împăratul a simţit că ar fi ceva la 

mijloc, dar prea era flămând ca să mai stea el pe 
gânduri să ghicească ce-i în capul domniţei. 

— Apoi, după cum văd, dragul meu, fata mea 
nu zice nici ba, nici da. Asta înseamnă că trebuie, 
aşa cum îi rânduiala, să împlineşti trei porunci. 
Dacă îi face faţă, a ta să fie de nevastă şi pe 
deasupra îţi vom da şi jumătate de împărăție. 

Prima poruncă era să o păzească pe 
domniţă când va dormi. 

Îngândurat şi nu prea, Mugurel s-a pregătit 
de veghe. De cum a asfinţit soarele, a dat înconjur 
palatului în care dormea fata, a încercat să vadă 
dacă sunt încuiate uşile, s-a strecurat în fiecare 
odaie şi a încuiat ferestrele. Ca să fie mai sigur, 
s-a furişat în iatacul copilei, ascunzându-se după 
o draperie groasă de la una din fereşti. Stă el ce 
stă acolo, vede când vine copila, o lasă să se 
aşeze în pat, trage cu urechea, să-şi dea seama 
dacă a adormit. În iatac nici o mişcare şi o linişte 
de puteai auzi până şi cum bat razele lunii în 
fereşti. Într-o vreme, colea, pe când îi somnul mai 
dulce şi mai greu, parcă, parcă prin aer a trecut o 
boare ca o părere şi s-a auzit un fâlfâit. Mugurel 
pe dată a fost în picioare. A prins un fir de lumină 
şi s-a uitat spre pat! În pat, nimeni. S-a uitat el 

prin dulapuri, pe sub pat. Nimic. Fata se topise. 
S-a mai învârtit ce s-a mai învârtit şi, când dă 
draperia de la fereastră deoparte, ce să vezi? Un 
ochi de sus de la fereastră deschis. Îşi tufleşte el 
clopul pe frunte şi se miră: 

- Măi să fie, farmazoana de copilă s-a 
prefăcut în pasăre şi pe-aci i-a fost drumul! 
Mugurel, să te văd acum pe unde scoţi cămaşa? 

Stă el ce stă aşa necăjit şi numai ce îi vine 
în minte sfatul vulturilor. Scoate pana din şerpar 
şi o scutură. Şi ce să vezi? Deodată se porneşte 
o vâjâială în ogradă, se îndoaie plopii sub palele 
vântului, se ridică şi se învârtesc în aer frunzele 
moarte, se zgâlţâie fereştile, mai-mai să sară din 
țâţâni. Răbufneşte o dată mai tare vântul şi zbang! 
se deschid fereştile. Pe pervaz, vulturii, osteniţi 
şi întrebători. 

— Ehei, paznici ai tăriilor, bine aţi venit! Dacă 
vreţi să m-ajutaţi, voi degrabă îmi aflaţi unde s-a 
furişat copila împăratului că, uite aşa şi aşa, dacă 
nu o aflaţi, unde îmi stau acum picioarele acolo 
îmi va sta mâine dimineaţă capul. 

Vulturii, cum aud despre ce-i vorba, încep 
să croncănească şi după o vreme o dau pe 
înţelesul păgubaşului. 

— Mare lucru nu-i de făcut, drag domnuţul 
nostru. Chiar acuma când ne-ai chemat am zărit-o 
cum s-a aşezat pe un tanc de munte să se mai 
odihnească. De acolo, pe furtuna asta stârnită 
de noi, nu va fi chip să se mai țină în aer. Fii fără 
grijă, că, până în zori, ţi-o găbjim noi şi ţi-o aducem 
cuminte şi pocăită. 

Şi aşa a fost cum au spus vulturii. Când s-a 
crăpat colea de către ziuă, vulturii s-au înfăţişat 
cu porumbiţa plânsă şi ruşinată ca o copilă 
oarecare neajutorată. Când fata a dat însă cu ochii 
de Mugurel, numai ce s-a îmbăţoşat ca o viţă 
împărătească ce era şi, cu ochii strălucind de 
necaz, i-a zis: | 

— Astăzi ai avut noroc! O să mai vedem ce-o 
mai fi la noapte, că de plătit ai să mi-o plăteşti cu 
vârf şi îndesat, nu avea grijă! 

- Ei, domniţă, fiecare cu norocul lui, i-a 
răspuns îngăduitor feciorul. Acum hai să te vadă 
împăratul şi împărăteasa, că eşti bine şi sănătoasă. 

S-a înfăţişat copila umilită în faţa părinţilor, 
dar, spre mirarea ei, aceştia mai mult s-au bucurat 
decât să-şi facă griji. De ce să nu se bucure? 
Vedeau ei bine că Mugurel nu-i un oarecine şi 
ştie ce vrea. Numai împărăteasa se arăta mai 

bănuitoare şi nu se dumirea cum de a fost în stare 
ciurdarul să-i vină de hac scumpetei de fată ce o 
avea. Cât despre fecior, ce să zic? A dat-o în primire 
capetelor încoronate şi şi-a văzut de treburile lui, că 
până în seară mai era vreme. 

“ Împărăteasa, de cum l-a văzut plecat, a şi 
sărit cu vorba la împărat, că uite aşa numai el 
împăratul îi de vină că i-a îngăduit unuia ca Mugurel 
să deschidă vorba de peţit şi uite acum în ce în- 
curcătură o să intre. Vai, se văieta împărăteasa, ca 
o femeie proastă, după cine îmi mărit eu fata! După 
un vântură-lume, care numai de vite e în stare să 
vadă! Asta-i om să ştie preţui o fată de împărat? 

Împăratul tăcea mâlc. Ce să se mai împo- 
trivească vorbelor? 

Împărăteasa s-a răscolit ce s-a răscolit 
înspre partea ei, dar, ca să fim drepţi, nici Mugurel 
nu era chiar fără grijă. Şi asta mai ales că 
Targhiole l-a stârnit. 

- Noaptea trecută, i-a zis el, a fost cum a 
fost, dar şerpoaica de împărăteasă şi cu fii-sa cine 
ştie ce or să pună acum la cale, ca să scape cu 
faţa curată şi să arate că ele sunt mai de soi. 

— Eh, dar fie cum o fi, nu ne-om lăsa nici noi 
mai prejos. 

La care, Zambole, auzindu-l ce spune şi cum 
gândeşte, şi-a dat şi el cu părerea: 

— Chiar aşa, drag domnuţul nostru! Numai 
să ştii că nu-i de glumit cu hoţoaica asta. Ca să fii 
mai sigur, o să-ţi stăm şi noi în ajutor. 

- Bine, bine, numai să aflăm deocamdată 
care-i porunca pentru noaptea care vine. 

Porunca nu li s-a părut nouă. Suna tot ca în 
seara trecută: să stea să păzească fata. 

— Apoi, dacă-i aşa, iată cum vom face, i-a 
zis Zambole. Tu, drag domnuţul nostru, o să te 
strecori iar în iatacul fetei, iar noi o să stăm de 
veghe, ia, aici lângă uşă. Şi, ca să nu aţipim, adă 
nişte fân, să avem ce mesteca şi să ne treacă 
vremea mai uşor. 

Zis şi făcut. După ce copila s-a strecurat în 
aşternut, Mugurel a adus o căpiţă de fân şi a 
aşezat-o chiar în uşa iatacului. Liniştit dinspre 
partea asta, s-a strecurat şi el în iatac. Şi-a 
aşternut tundra pe jos, aşa cum făcea în munte, 
şi stând într-un cot se trudea să nu adoarmă. Da' 
se vede treaba că de prea multă grijă nici n-a 
ştiut când a aţipit. Nu mult, dar de ajuns ca 
hoţoaica să-l simtă şi pe dată ridicându-se uşurel 
din aşternut, s-a răsucit ca o sfârlează, până s-a 

prefăcut într-o flacără albăstrie şi ţuşti! pe gaura 
cheii de la uşă. Mugurel a simţit că este ea după 
sfârâitul lânii de la tundră şi pe dată a fost în 
picioare. S-a dumirit că n-a greşit ascultând cum 
boncăluiesc Targhiole şi Zambole dincolo de uşă. 
A sărit să vadă ce-i. Ce să fie? Taurii se trudeau 
să stingă focul ce începuse să bobotească în 
căpiţa de fân, adică în tainul lor. 

Repede apucă şi Mugurel o furcă şi începe 
să bătucească fânul, ca să înăbușe focul. Tar- 
ghiole, cu gura pe el: 

— Nu aşa, stăpâne, că ne scapă. Săi în foc 
şi scoate copila, că altfel se prăpădeşte şi ea şi 
noi! 

— Cum să sar în foc? 

— Săi, că altă scăpare nu-i! Unge-te cu 
pământul ce l-ai luat în desagă şi n-are să ţi se 
clintească un fir de păr din cap! 

Mugurel n-a mai stat pe gânduri, a făcut ce 
i-a spus Targhiole: a sărit în foc. Arăscolit el fânul, 
înecându-se de fumărie, dar până la urmă a dat 
de copilă şi las’ pe el! A strâns-o în braţe şi afară 
din foc cu ea! A tipat copila, s-a zbătut, dar flăcăul 
o ţinea ca în cleşte. Şi pe când o strângea el aşa, 
a simţit că fata se înmoaie şi nu mai blastămă şi 

nu mai ţipă. Măi să fie, să ştiţi că n-a greşit flăcăul 
nostru! Domnița s-a arătat blândă şi cuminte şi 
se ruga de el s-o mai slăbească din strânsoare, 
că altfel acuş, acuş îşi dă sufletul. Mugurel i-a 
făcut voia. Cât despre domniţă, ce să spun? Arăta 
ca vai de ea. Hainele pârlite, părul fumega, plină 
de funingine pe faţă. Să-i plângi de milă şi alta 
nu. La uitătură însă era mai puţin înverşunată 
decât cu o noapte înainte, când o aduseseră 
vulturii. Pesemne îi plăcuse şi ei că Mugurel sărise 
în foc după ea. Văzând-o mai îmbunată şi lui 
Mugurel i s-a deschis inima spre fată, că de! 
frumos spre frumos trage şi plăcutul niciodată spre 
urât. Că, vorba ceea, aşa-i de când e lumea lume 
şi aşa va fi şi de aici înainte. 

Şi aşa cum îi şade bine unui flăcău, a luat-o 
de mână pe domniţă şi s-a înfăţişat dinaintea 
împăratului şi împărătesei. Văzându-i împăratul, 
a dat a zâmbi, că, vezi bine, îi plăcea şi lui cum 
se poartă flăcăul nostru. Împărăteasa, mai 
hamişă' la inimă, a rostit din vârful buzelor: 

- De păzit fata văd că ştii să o păzeşti, dar . 
pâinea pentru casă ştii să o câştigi? 


1 Hamiş — răutăcios; viclean (n. red.). 

Flăcăul ce să răspundă? De faţă erau 
pungile cu bănetul luat pe vitele vândute şi asta 
era ceva. Dar cum să se laude el cu banii câştigaţi 
cu trudă puţină? De aceea, făcând o plecăciune, 
a cerut să fie pus la a treia încercare. 

- Aşa, aşa! O să ari tu, fătul meu, i-a zis 
împăratul, cât poate înconjura domniţa într-o zi 
cu piciorul. Asta de la răsăritul soarelui până la 
asfinţit! 

- Eu zic că pot, dacă mi-ţi da cele de 
trebuinţă. 

— Aşa! Şi ce ti-ar trebui? 

— Ce trebuie la arat: un plug de fier şi 
mâncare bună, făcută chiar de fată. 

Împăratul pe dată s-a învoit, numai împă- 
răteasa a cam strâmbat din nas că, vezi doamne, 
ea n-o prea pusese pe fată la treabă şi ca mamă 
nu voia să se facă de ruşine. Până la urmă n-a 
avut ce zice. A intrat în joc? A intrat, şi de acum 
trebuia să se ţină bine. 

A doua zi dimineaţa, în revărsatul zorilor, 
Mugurel a fost în picioare. l-a înjugat pe Targhiole 
şi Zambole, a pus plugul în car, a umplut fedeleşul 
cu apă şi l-a agăţat de loitre şi hai la arat. Apocnit 
din bici şi hai, Targhiole, hai, Zambole! Taurii 

trăgeau cu nădejde în jug şi ţineau brazdă dreaptă, 
nu îl necăjeau, şi în urmă rămânea lucrul făcut ca 
lumea. Brazda era adâncă, revărsată frumos, de 
ziceai că nu mai e de trebuinţă nici să o grăpezi. 

Toţi câţi erau de faţă s-au minunat de 
îndemânarea şi hărnicia feciorului. 

— Bună arătură, flăcăule, mai rar să vezi aşa 
ceva! s-a mirat un bătrân, care s-a întâmplat să 
treacă şi el pe acolo. 

- Facem ce ne pricepem şi noi, bade. 

— Numai să nu fie în zadar. 

— Cum să fie de-a surda? 

— O să fie, fătul meu, dacă crezi că de acum 
gata, îi a ta domniţa. 

— Păi asta aşa o să fie, că până acuma 
numai într-un noroc am tinut-o. 

— Ba să fii cu luare-aminte, că norocul nu 
ţine toată viaţa şi te poate lăsa când ţi-e lumea 
mai dragă. 

— Înţelepte vorbe spui, bade, dar dacă m-o 
lăsa, eu de unde să iau putere să-l țin lângă mine? 

— Din tine. Poartă-te ca bărbaţii. La prânzişor, 
când domniţa va voi să râdă şi să glumească cu 
tine, tu vezi-ţi de ale tale şi nu te întinde la vorbe 
frumoase, că dacă faci aşa, îţi ia puterea frumoasa. 

Cum era aplecat peste plug să-l curețe cu 
oticul' de buruienile strânse după atâtea întorsuri, 
Mugurel a luat aminte şi nu prea la vorbele 
bătrânului. Ce şi-a zis el? „Dacă stau şi mă iau după 
toţi câţi mă ţin de vorbă-şi mă sfătuiesc, n-am să 
ajung la nici un capăt.“ Targhiole şi Zambole, 
ghicindu-i gândurile, au clătinat din cap şi şi-au văzut 
de jug. Au arat ei ce-au arat, dar iată că soarele 
repede s-a ridicat şi nici n-au băgat bine de seamă 
că-i prânzişorul. Au ştiut numai când s-au trezit cu 
domniţa păşind pe cărare cu demâncare. Mugurel 
să o soarbă din ochi şi alta nu. Că de, ce era al ei, al 
ei era. Se ştia purta mândru şi păşea uşor şi mlădios 
ca după pofta inimii unui bărbat. Mugurel dejugă, 
puse dinaintea lui Targhiole şi Zambole o sarcină 
de fân, îşi scoase şi el haina şi o aşternu pe jos, ca 
să aibă pe ce pune domniţa mâncarea. Mânca încet, 
ca să-i tihnească şi din când în când o fura cu privirea 
pe domniţă. 

Ea, hamişa, sta cuminte, cu privirea plecată, 
ca fetele ruşinoase, dar se vedea cât de colo că 
este dornică să afle dacă i-o plăcea ori nu mâncarea. 


1Otic— lopăţică folosită la curăţarea pământului de pe brăzdarul 
şi cormana plugului (n. red.). 

Cum să nu-i placă? Îi plăcea, că trecuse multă vreme 
de când nu mai avusese de o mâncare caldă. Apoi 
fata s-a întins la vorbă, la glume şi la râs. Şi pe 
când râdea şi Mugurel de bine ce-i părea, domniţa 
a pus piciorul pe grindeiul' plugului. Atâta a fost de 
ajuns. Plugul dimpreună cu Targhiole şi Zambole şi 
cu Mugurel deodată a început să se scufunde încet, 
încet, iar domniţa râdea şi se bucura de prăpăstenia 
în care intraseră. Speriaţi, Targhiole şi Zambole 
s-au dat pe faţă şi au început să grăiască: 

— Ce ai făcut, drag domnuţul nostru? Nu l-ai 
ascultat pe bătrânul care ţi-a voit binele şi, iată, acum 
ne prăpădim. 

Lui Mugurel i s-a oprit râsul în gât şi cum era 
cu biciul în mână a pocnit o dată din el încovri- 
gându-i pleasna peste piciorul fetei. Domnița nici 
n-a clipit, ba, mai mult, a apăsat şi mai tare pe 
grindei. Atunci Targhiole a grăit iar: 

— Hei, drag domnuţul nostru, nu aşa, nu cu 
răul! Noi o să ţinem cu coarnele soarele şi luna, ca 
să oprim o ţâră vremea în loc, iar tu ridică degrabă 
coarnele plugului, ca să ne uşurezi nouă cazna şi 
aşa vom scăpa cumva din necaz. 


1 Grindei — parte a plugului care leagă între ele toate celelalte 
elemente (n. red.). 

Mugurel, ce să mai steie pe gânduri, a făcut 
cum i-a spus Targhiole. A ridicat coarnele plugului 
şi le-a scuturat, a potrivit iar grindeiul pe rotile şi 
a smucit biciul să pocnească iar. Domnița, care 
nu se aştepta la una ca asta, a scăpat piciorul de 
pe grindei şi'pe dată vraja ei s-a rupt ca un fuior 
de funigei. Scăpat de sub vrajă, Mugurel n-a mai 
râs şi şi-a văzut de arat şi de grăpat. Până în 
seară a împlinit fără greş şi cea de a treia poruncă. 

Ce a mai fost se ştie bine. Împăratul i-a dat 
fata de nevastă, s-a încins o nuntă mare ca în 
poveşti. lar după aceea? Mugurel, ca să nu mai 
păţească ce a păţit, şi-a încărcat nevasta în car 
şi haida, haida cu mândreţea şi cu zestrea spre 
casa părintească. Insă când au ajuns la casa 
bătrânească, domniţa, văzând în ce casă trăiau 
bătrânii, a băgat mâna în sân, a scos un măr de aur şi 
l-a aruncat în sus. Pe dată a crescut ca din pământ un 
palat cum numai în poveşti mai afli. Şi după nouă 
luni a mai făcut o minune domniţa cea buclucaşă: a 
adus pe lume o frumuseţe de băiat, care le-a 
luminat şi bucurat tinerilor tinereţele, da' mai ales 
bătrânilor bătrâneţele. Cât despre Targhiole şi 
Zambole, ce să vă spun? După o vreme, nu multă, 
au urcat din nou în munţi la păşunile cele grase, 
ca să îi înmulțească iar ciurdele lui Mugurel. 


45 


Fata din Dafin 


A FOST ODATĂ un împărat ca toţi împă- 
raţii. Şi a dobândit abia la bătrâneţe un fecior, care, 
de cum s-a născut, a început să plângă: şi plângi... 
şi plângi, dar nu aşa ca toţi copiii, să mai stea şi 
el acolo, o clipă, două, ca să răsufle şi să se odih- 
nească. Aş... ăsta plângea întruna, de să-şi rupă 
baierele inimii şi nu alta. 

Acu', împăratul şi împărăteasa au cercat a-l 
-domoli cu fel de fel de vorbe drăgăstoase şi 
mângâieri, zadarnic însă. Atunci, doica feciorului 
de împărat i-a spus: 

- Măria ta, făgăduieşte-i că i-o dai de mi- 
reasă pe Fata din Dafin! Poate o să tacă! 

— Oare?! întrebă împăratul cu mirare. Crezi, 
doică? Să încerc. Hai, taci, dragul tatii fecioraş, 
taci că ţi-oi da de mireasă pe Fata din Dafin, hai, 
taci, dragul tatii! 

Şi iată că, la aceste vorbe, copilaşul împă- 
ratului încetă dintr-o dată plânsul, oftând obosit, 
şi începu să gungurească vesel. 

Împăratul spuse uşurat: 

= Of, că mi-a scos peri albi, numai în câteva - 

ceasuri! Da' tu de unde ai ştiut, doică, de Fata 
din Dafin? 

- lacă am visat întâmplarea asta, măria ta, 
răspunse doica, şi văd că s-a potrivit visul, spre 
binele nostru al tuturor. 

Dar anii trecură repede, uşor, pe nebăgate 
în seamă, şi Graur cel cu părul de aur, fecioraşul 
de împărat, se făcu de însurat. Şi cum s-a întâm- 
plat n-aş putea să vă spun, a aflat pesemne de la 
slujitori că mireasa făgăduită lui, încă din pruncie, 
e preafrumoasa Fată din Dafin. Hai la împărat şi 
împărăteasă, aşa pe nepusă masă, să-i întrebe 
de mireasă. 

— Măriile voastre, tată şi mamă, am venit să 
vă spun că eu plec. 

— Cum aşa, nitam-nisam? grăi foarte uimit 
împăratul. 

— Unde pleci, dragul mamei? îl întrebă şi 
împărăteasa, îngrijorată. 

— În larga lume, le răspunse Graur, să-mi 
caut mireasa pe care mi-aţi făgăduit-o de la 
naştere chiar. 

Împăratul sări ca ars: 

- Da’ cum asta, fecioraşul tatii?! Am aruncat 

_Şi eu o vorbă aşa, în vânt, şi tu o iei de bună? 

- Tată, eu, dacă mai stau, mă topesc de 
dorul ei ca o lumânare. Aşa că, fără tocmeală, 
să-mi dai bani de cheltuială, paloş, cal de călărie, 
că eu plec după soţie. 

— Apoi, dacă aşa mi-a fost zisa, oftă împă- 
ratul din greu, cată dar a mă ține de vorbă, ce pot 
face alta? Du-te în grajdul meu şi alege-ţi ce;cal 
voieşti; iar ca paloş, iată-l, ţine-l pe al meu, că-i 
uşor la mânuit, de-ai zice că-i fermecat! 

Şi împăratul îi dete lui Graur paloşul său din 
tinereţe, oftând cu inima grea de grijă. 

Şi, ce să mai lungim mult vorba, hai să pornim 
şi noi la drum împreună cu Graur, feciorul de 
împărat, noi în gând şi tot pe jos, el pe cal că-i 
Făt-Frumos. Dar ce cal avea să nu mă întrebaţi... 
cal năzdrăvan, care vorbea ca oamenii, ce mai 
tura-vura? De mers nu mai vorbim, cât drum 
făceau alţi cai în zece zile, al lui Graur îl făcea 
într-o singură zi. Aşa că iată-i ajunşi, curând după 
ce plecaseră, în apropierea unei câmpii cu cele 
mai frumoase şi mai înmiresmate flori din lume. 

Calul se opri atunci şi necheză uşor, trezin- 
du-l pe Graur din toropeala în care căzuse: 

— Stăpâne, hei, stăpâne! 

— Ce-i, Roibule? tresări Graur. 

— Stăpâne, până acum drumul ne-a fost o 
joacă, dar, de aci înainte, vine greul, să ştii. Ai 
multe de întâmpinat şi de n-oi face cum te povă- 
țuiesc eu, nu va fi bine. Ni se va trage moartea la 
amândoi. 

— Ce spui? Chiar aşa să fie?! se miră flăcăul. 

- Aşa şi nu altfel, doar ştii bine că sunt cal 
năzdrăvan. la seama la ce-ţi spun acum: iată, în 
faţa noastră se întinde cât vezi cu ochii o câmpie 
cu tot felul de flori. 

— Ah, le văd frumuseţea şi le simt mireasma 
îmbătătoare! răspunse Graur încântat. Stai o clipă 
aci, Roibule, să culeg un mănunchi pentru Fata 
din Dafin. 

Dar calul năzdrăvan, nechezând o dată 
puternic, strigă repede: 

— Ba nici să-ţi treacă prin gând aşa ceva, 
stăpâne! Astea-s flori vrăjite şi, de atingi cumva 
pe vreuna din ele, toate se înalță asemenea unor 
copaci uriaşi, se abat asupra noastră şi ne strivesc 
sub greutatea lor ca pe nişte biete furnici. Aci ne 
rămân oasele. 

— Atunci cum vom putea, oare, să trecem, 
printre astfel de flori fără a le atinge? întrebă uimit 
Graur. 

— Hei, răspunse calul cu mândrie, nu degeaba 
eşti cu mine. Cunosc o potecă tainică, de nimenea 
ştiută. Vom merge pe acolo la pas, cu cea mai mare 
grijă, şi vom scăpa cu faţa curată. Numai ţin-te bine 
de coama mea! 

Însă florile ce se legănau la suflarea uşoară a 
vântului, în dreapta şi în stânga potecii, prinseră a 
răspândi o mireasmă ameţitoare. 

Graur îi spuse calului: 

— la te uită, Roibule, toate florile din preajma 
noastră şi-au ridicat capetele către noi şi par a mă 
îmbia să le culeg. - 

— Fă-te că nu le vezi! îi zise calul cu asprime. 

Dar florile începură deodată să grăiască toate, 
cu glasuri subţiri şi dulci de nespus: 

— Făt-Frumos, Făt-Frumos, culege-mă pe 
mine, că îţi voi înmiresma toată casa. 

— Ba culege-mă pe mine, Făt-Frumos, că eu 
nu mă ofilesc niciodată. 

— Mai bine pe mine, şi răsădeşte-mă în grădina 
ta, Făt-Frumos, şi n-o să-ţi pară rău! } 

Şi deodată, Graur, încântat peste măsură de 
florile fragede, înmiresmate şi colorate aşa de 
frumos, de parcă ar fi căzut curcubeul pe acea 
pajişte minunată, îi porunci calului: 

— Opreşte-te, Roibule, vreau s-o culeg pe 
aceasta de lângă mine, că prea e frumoasă! 
Dar calul îi răspunse supărat: 


— Nu, stăpâne! De-i aşa, 
Eu te-azvâri pe loc din şa, 
De [i s-a făcut de moarte, 
Şi plec singur mai departe! 


Graur îşi veni în fire numaidecât şi zise: 


— Ba nu, Roibe, mă trezii, 
Du-mă înainte, diii! 


După ce mai merseră puţin, deodată calul 
necheză de se cutremură văile şi grăi speriat: 

— Stăpâne, ţin-te bine că săr! 

Un vaiet mare ca de furtună grozavă se auzi 
apoi şi calul spuse de astă dată liniştit: 

— Ah, ce bine că scăparăm! 

— Dar ce s-a întâmplat? voi să ştie Graur. 

- N-am băgat de seamă o floare cu rădăcina 
scoasă ce crescuse tocmai în mijlocul potecii şi 
am călcat-o. Noroc că eram la sfârşitul drumului. 
Hai, stăpâne, că acum pornim ca vântul! O să 

trecem acum printr-o pădure cu păsări vrăjite, care 
cântă de-ţi farmecă auzul, ca să te piardă, îndem- 
nându-te să le iei cu tine. 

— O, din partea asta, nici o grijă, Roibule! 
zise Graur. 

— De, de, răspunse calul cu îndoială, teamă mi-e 
să nu te încânte cu ghiersul lor neasemuit de frumos. 

Într-adevăr, nenumărate păsări cântătoare: 
privighetori, sticleţi, scatii, florinţi', mierle, cintezoi, 
ciocârlii şi pitpalaci se întreceau şi cântau de te 
simţeai ridicat în slavă. Şi deodată păsărelele, ca 
şi florile, începură să vorbească cu grai omenesc şi 
să-l ademenească pe Graur care era cu totul 
fermecat de minunatele lor cântece: 

— Făt-Frumos, Făt-Frumos, ia-mă la tine în 
casă şi-am să-ţi cânt în fiecare noapte până-n 
zori, îi grăi privighetoarea. 

— Ba pe mine, Făt-Frumos, că eu am să-ţi 
cânt şi ziua şi noaptea, spuse florintele. 

— Ba, mai bine, ia-mă pe mine, Făt-Frumos, 
că am penele pestriţe şi guşa roşie, iar cântecul 
meu e neasemuit! îi fluieră sticletele îmbietor. 

Şi iarăşi fermecat, ca şi de flori, Graur strigă: 


1 Florinte — pasăre mică, cu ciocul gros şi roşiatic, cu penele 
măslinii şi cu bărbia şi guşa gălbui (n. red.). 

— Stai, Roibule, să-l prind pe sticletele ăsta, 
că mi se pare mai frumos decât toate păsările 
de-aici şi are un cântec de te slăveşte! 

Dar calul, înţelept, îl sfătui aşa: 


- De te amăgeşti, stăpâne, 
Nu apuci ziua de mâine! 
Țin-te bine şi fii tare, 

Nu-ţi pese de-a lor cântare! 


Şi bietul Graur, scuturându-se ca trezit din 
vis, îi şopti calului cu drag: 


- Mulţumesc, Roibuţul meu, 
larăşi mă scăpaşi din greu! 


Deodată se auzi un vuiet groaznic şi zgomot 
mare de păsări, zburătăcind înnebunite. Calul 
strigă atunci înfricoşat: 

~ Ţin-te bine, stăpâne, că săr! 

- Dar ce s-a mai întâmplat, Roibule? întrebă 
Graur mirat, după ce calul se linişti. 

— Scăparăm şi acum. lacă un afurisit de 
scatiu a picat chiar în faţa copitelor mele şi, fără 

să vreau, l-am atins pe-o pană. Dar noroc că ne 

aflam la marginea pădurii. Şi acum ascultă-mă 
cu multă luare-aminte, stăpâne; până aci ce s-a 
întâmplat a fost floare la ureche, dar de aci înainte . 
să fii cu multă băgare de seamă; trei primejdii 
mari ne aşteaptă să ne abată din drum. 

— Cum aşa, Roibuţul meu? se nelinişti Graur. 

- lată, spuse calul năzdrăvan, acum intrăm 
pe tărâmul foamei, al setei şi al somnului. Până 
unde am ajuns noi acum să ştii că au mai răzbit 
mulţi flăcăi viteji, dar aci le-au rămas oasele, 
fiindcă n-au ascultat sfaturile primite. 

— Ce spui?! se miră flăcăul puţin speriat. Şi 
ce trebuie să fac? 

— Tocmai că nu trebuie să faci nimic din ce 
vei fi ispitit să faci, îl sfătui calul. Numai aşa vom 
scăpa şi de astă-dată cu faţa curată. Dar iată că 
am ajuns. 

Graur nu mai văzuse în viaţa lui asemenea 
livezi şi nu mai contenea să se mire: 

— Tii, ia te uită, Roibule, ce bogăţie de roade 
la pomii ăştia! Văd aci crescând laolaltă: cireşe, 
vişine, caise, piersici, mere, pere, rodii, portocale, 
smochine şi curmale. Toate coapte în acelaşi timp! 
Toate bune de mâncat! Şi ce struguri frumoşi: unii 
cu boabele galbene ca de aur şi alţii cu boabele 

ca frunza ruginită de toamnă. Ah, nu mai pot de 
foame! Stai mai încet, Roibule, te rog, să rup 
măcar un strugure de ăsta tămâios, că-mi lasă 
gura apă, nu mai pot răbda. 

Dar calul, nechezând atunci puternic, spuse 
înfuriat: 

— Ce-ţi spusei adineauri, stăpâne?! 

— Ah, da, se potoli Graur, mi-am adus aminte: 
să nu mă las ispitit. Acu', parcă mi-a trecut foamea 
cea grozavă. Ce ciudat! Dar să ne oprim puţin măcar 
la izvorul acesta limpede, cu apa cum e cleştarul, 
că mă sting de sete şi mi-e cald cum nu mi-a mai 
fost niciodată până acum. Stai, Roibule, îți zic! 

— Ba, stăpâne, ba! grăi calul. Şi mie, vezi, îmi 
atârnă limba afară din gură de setea ce mă 
mistuieşte şi totuşi nu mă adăp, că nu vreau să-mi 
fie pentru cea din urmă oară. 

— O, mi-e de-a mirare! oftă Graur liniştit. lată 
că, îndată ce m-am îndepărtat de izvor, mi-a trecut 
şi setea ca prin farmec. 

— Văzuşi, stăpâne, văzuşi, mai-mai era să nu 
mă asculti... îi spuse calul, mustrător. 

Nu trecu mult şi Graur începu să caşte de 
să-şi rupă fălcile: 

— Acea, da’ ce somn m-a cuprins aşa, deodată! 

Şi atunci se auzi un glas îmbietor şi dulce de 
fată, glasul ierbii de pe câmp: 


— Făt-Frumos, Făt-Frumos, 
Dă-te doar o clipă jos 

Pe covorul mătăsos 

Să te mângâie o clipă 
Blânda somnului aripă! 


Graur căscă şi mai tare, cuprins de un somn 
de nebiruit. El spuse: 

— Aaa, ce iarbă moale, bună de dormit! Stai, 
Roibuţule, mergi mai uşor, să mă ţin de gâtul tău şi 
să aţipesc câteva clipe măcar. 

Dar calul, nechezând puternic, îl scutură de 
câteva ori şi-l trezi: 

- Ba, stăpâne, ba! Şi pe mine m-a pălit un 
somn greu ca de plumb, de abia îmi mai târâi 
picioarele, şi iată că merg înainte. Scoate-ţi paloşul 
şi crestează-te puţin la un deget până dă sângele 
şi ţi-o trece somnul îndată. 

Şi flăcăul făcu întocmai cum îl sfătuise calul şi 
se trezi deodată înviorat. 

— Ei, dar ce-i asta? se miră el. Acum nu mai 
simt pic de somn... 

— Asta pentru că am trecut de hotarul 
ispitelor, stăpâne, îl lămuri calul. De acum, drumul 
ne duce neted până la Fata din Dafin. Am ajuns 
noi până aici, dar primejdii tot ne aşteaptă şi de 
acum înainte. 

Merseră ei cale lungă fără a mai fi supăraţi şi 
opriţi în drum de nimica. Şi deodată, în faţa ochilor 
lor uimiţi, se ivi o lumină strălucitoare. 

— Hei, Roibule, ce-o fi strălucind aşa de 
puternic, colo, la marginea câmpiei, de parcă ar 
fi o piatră nestemată cu mii şi mii de ape şi lumini? 
întrebă Graur. 

— Văd şi eu, stăpâne, răspunse calul. Pare 
a fi o stea, dar într-adevăr ce e n-aş putea spune! 
Puterea mea de năzdrăvan până aci, la hotarul 
ispitelor, a fost. De acum înainte, ne vom călăuzi 
şi noi după cum ne va tăia capul. 

După ce mai făcură o bună bucată de drum, 
iată că în dreapta lor, ascunsă de viţă sălbatică 
verde şi zorele albastre, se ivi o colibă tare să- 
răcăcioasă. Pe hornul ei ieşea o şuviţă de fum 
alburiu, semn că era locuită de cineva. 

Dar Graur nu voi să se oprească. El dorea 
să ajungă cât mai degrabă la Fata din Dafin. Nici 
nu mai ştia câte zile, sau poate luni chiar, se 

scurseseră de când plecase el de acasă şi ardea 
de nerăbdare să ajungă la capătul călătoriei sale. 
Şi apoi îi era tare dor de părinţi şi mai cu seamă 
de maică-sa pe care o lăsase pierdută, cu lacrimile 
în ochi. 

lată, însă, că dinspre căsuţă se auzi un 
scârţâit prelung de uşă neunsă. ledera bogată 
se dete la o parte şi în prag se ivi un moşneag. 
Dar ce moşneag?! Sprâncenele îi crescuseră atât 
de mari, încât îi acoperiseră ochii; mustăţile îi 
acopereau gura; barba albă colilie îi ajunsese la 
brâu şi părul încâlcit îi învăluia gâtul şi urechile, 
nepieptănat de un veac. 

Se auzi un glas gros, răguşit, lipsit de putere, 
dar plăcut şi prietenos: 

— Cine-mi tulbură liniştea pustietăţii mele? 

— Un drumeţ cu calul său, moşule! răspunse 
Graur cu bună-cuviinţă. Dar dumneata cine eşti? 

— Eu, un biet unchiaş uitat de vreme, răspunse 
bătrânul, cu duioşie. Fii bun, rogu-te, drumeţule, 
apropie-te de mine şi tunde-mi sprâncenele, că nu 
mai văd bine din pricina lor, şi mustăţile, că nu mai 
pot mânca de lungi ce mi-au crescut, şi barba, de 
care mi se prind scaieţi şi ciulini, şi părul care mă 
apasă pe cap şi-mi ţine cald de nu mai pot. 

— Of, moşule, răspunse flăcăul cu milă, 
măcar că mi-e tare degrabă să ajung acolo unde 
am pornit, dar nu mă lasă inima să plec de aci 
fără a-ţi da o mână de ajutor. Văd că într-adevăr, 
aşa cum eşti, duci o viaţă tare chinuită! Şi sărind 
de pe cal grăi: Hai, Roibule, tu du-te şi paşte iarba 
asta verde şi grasă, până îl tund eu pe bunicul. 

Într-un târziu, Graur grăi cu multă bucurie: 

- Eşti gata, moşule! Ei, cum te simţi? la 
priveşte cum arăţi, colea în luciul paloşului meu, 
că e ca o oglindă! 

= A, să trăieşti, dragul moşului, că nu ţi-a 
fost silă de bătrâneţele mele şi m-ai ajutat, spuse 
fericit bătrânul. Parcă sunt alt om acum şi parcă 
am întinerit cu douăzeci de ani. Îţi mulţumesc, să 
trăieşti! 

— Acum te las sănătos, moşule, spuse 
Graur, şi, de m-oi mai întoarce pe-aci, trec şi pe 
la dumneata să te cercetez ce mai faci şi cum te 
mai simţi. 

— Ei, dragul moşului, grăi bătrânul tainic, de-i 
voi sau nu, pe la mine tot o să mai vii. He, hei, 
mulţi tineri s-au perindat pe aci, prin faţa colibei 
mele, în drum către palatul Fetei din Dafin, unde 
te duci şi tu şi care se înalţă hăt departe, la 

marginea acestei câmpii, dar nu se vede de aci 
decât în zori, când se ridică ceața ce-l înconjoară. 

— Aşadar e pe aproape palatul Fetei din 
Dafin, moşule? întrebă Graur cu sufletul la gură. 

- E, zise moşul iarăşi tainic, e pe aproape 
şi nu prea. Dar mai îngăduie, rogu-te, un bob 
zăbavă şi rău n-o să-ţi pară de această pierdere 
de vreme. Apoi rosti în şoaptă, ca pe o vorbă de 
taină: că eu oi fi cine sunt, dar nu ce crezi 
dumneata că sunt. 

— Cum aşa, moşule, că nu pricep? spuse 
Graur, mirat. 

- Dacă vei avea răbdare să mă asculti, 
continuă bătrânul, vei pricepe îndată, nepoate. 
Mai întâi se cade, însă, să te omenesc. Poftim, 
deci, în coliba mea, să guşti din pâinea plămădită 
şi coaptă de mine la test, să mănânci mere 
domneşti şi struguri tămâioşi şi să bei din vinul 
făcut de mine, că-ţi va prinde tare bine... şi ascultă! 

— Sunt numai urechi! spuse Graur, dornic 
-ca un copil să audă cât mai degrabă povestea. 

Şi moşneagul începu: 

— Cum îţi spuneam, flăcăule, mulţi feciori de 
domni şi împărați au trecut pe la mine în drum 
spre Fata din Dafin, dar nici unul nu s-a milostivit 

de rugăminţile mele, să mă ajute în restriştea în 
care mă aflu aci, aşa precum ai făcut tu, ci au plecat 
înainte, nepăsători... Să ştii însă că înapoi nu s-a 
mai întors nici unul. 

— De ce, moşule? abia şopti Graur, înfiorat. 

- Fiindcă n-a fost cine-i povăţui ce să facă şi 
s-au sfârşit de oboseală. 

— Cum aşa, de oboseală? 

— lacă bine! lan priveşte pe fereastra asta, 
ceața s-a ridicat binişor acum şi de aci poţi vedea 
palatul Fetei din Dafin. 

— Se vede bine chiar, şi până acum n-am 
văzut ceva mai minunat! spuse Graur, nespus de 
încântat. 

— Pentru că nici nu se află pe lume un palat 
asemenea acestuia ce-l vezi strălucind în zare, 
zise bătrânul. S-ar părea că-i doar la o fugă de cal 
de aci, aşa-i? 

— Chiar aşa. 

— Ei, dar dacă ai să porneşti de aci călare sau 
pe jos, pe măsură ce-ai să mergi spre el, socotind 
că ajungi curând-curând, palatul se îndepărtează. 

— Auzi colo! se minună Graur. 

— Stai tu pe loc, continuă moşul, stă şi el, 
porneşti tu din nou către el, iarăşi se îndepărtează 

şi de multe ori îţi piere chiar din vedere, precum 
fata morgana pe bărăganele pustii, la vreme de 
arşiţă şi secetă cumplită când te stingi de sete. 

— Cum aşa, moşule? Spune-mi, te rog! 

— Vezi dumneata, nepoate, că palatul este 
vrăjit şi i se spune numai palatul Fetei din Dafin, 
dar această preafrumoasă fată nu mai locuieşte 
în el, ehei, de ani şi ani. 

— Tiii, puteam să alerg eu mult şi bine! se 
înfioră Graur. 

— Aşa au păţit toţi cei câţi au pornit după 
Fata din Dafin şi ţi-am spus: au pierit de osteneală 
şi n-au mai avut putere să se întoarcă. 

- Şi Fata din Dafin unde-şi are sălaşul? voi 
să afle Graur. - 

— Păi de ce crezi că-i spune Fata din Dafin? îl 
întrebă bătrânul, cu şiretenie. Ea locuieşte într-o 
grădină fermecată, cu un singur pom, un dafin mare, 
frumos, rămuros, care este casa fetei. Sumedenie 
de flori înmiresmate şi stoluri de păsări cântătoare 
înconjoară dafinul. Dar fiindcă ai fost milostiv cu mine 
şi te-ai oprit să mă ajuţi, cu toate că te grăbeai tare, 
vraja Fetei din Dafin s-a destrămat pe jumătate. Am 
să te ajut şi eu, dezvăluindu-ţi taina palatului şi a 
grădinei cu un singur pom: dafinul. 

— O, spune-mi, moşule, spune-mi! îl rugă 
flăcăul bucuros. Dacă ai şti ce mult îmi plac 
poveştile adevărate. 

— Apăi, că mai adevărată ca asta nici nu 
poate fi alta, întări bătrânul. Ascultă dar: A fost 
odată, demult, o fată frumoasă care se îndră- 
gostise de un flăcău şi el frumos şi voinic, pe 
care-l chema Dafin. Dar mama fetei nu-l dorea 
pe acesta de ginere, pentru că era un biet grădinar 
şi atâta tot. Că, vezi dumneata, eu uitai să-ţi spun, 
mama fetei era fiică de împărat şi tatăl fetei 
împărat şi el. Tatăl fetei îl iubea pe Dafin, că acesta 
era tare harnic şi priceput grădinar. Îi făcuse, dintr-o 
câmpie seacă, un rai de flori şi pomi, străbătut de 
ape curgătoare şi înveselit de păsări cântătoare. 
Şi odată, când mama fetei era plecată la părinţii 
ei, cei doi tineri, numai cu voia tatălui fetei, se 
cununară în taină. Peste un an dobândiră o fată 
de o rară frumuseţe, cum nu se mai văzuse copil 
pe pământ. De bună seamă că acum s-a aflat 
totul. Atunci, mama fetei, care era şi o mare 
vrăjitoare, l-a prefăcut pe tânărul ei ginere, nedorit 
de ea, în pomul ce-i poartă numele, adică în dafin; 
pe fiică-sa a încuiat-o cu nouăzeci şi nouă de 
lacăte ferecate în palatul ăsta pe care-l vezi, iar 

pe fetiţa lor a blestemat-o să locuiască întot- 
deauna în dafinul din grădină, până va veni un 
tânăr care să fie în stare s-o scoată din locuinţa 
ei; iară pe bunicul fetei l-a blestemat să se 
urâţească, să trăiască departe de lume ca un 
pustnic, cu dorul de fiica şi nepoţica lui, să-i 
crească părul, barba şi sprâncenele mari şi să-l 
împiedice să ducă o viaţă omenească până se 
va milostivi de el un călător... 

Când bătrânul ajunse cu povestea aci, Graur 
sări în sus şi spuse cu duioşie: 

— Cum, moşule, dumneata eşti bunicul Fetei 
din Dafin? 

— Eu, preaiubite nepoate! răspunse bătrânul, 
surâzând trist. 3 

— Şi bunica Fetei din Dafin? întrebă repede 
Graur. 

— A vegheat până acum asupra vrăjitoriei 
sale şi ţi-a scos în cale tot soiul de primejdii, pe 
care le ştii, că doar trecuşi prin ele. 

— Şi acum ce-mi rămâne de făcut spre a 
împrăştia vraja? întrebă Graur cu sufletul la gură. 

— Să faci întocmai ce-ţi voi spune eu, grăi 
bătrânul. Ai avut mare noroc că te-a învăţat ce să 
faci calul tău năzdrăvan la toate primejdiile ce ţi 

s-au ivit în cale. Tot el îţi va prinde bine şi de aci 
înainte. lată ce-ai să faci, iar în vremea asta eu 
am să caut să-i încurc itele vrăjitoarei de nevastă- 
mea, care turbează de mânie că i s-au destrămat 
farmecele. 

Şi bătrânul îl învăţă pe Graur al nostru, cu 
cea mai mare bunăvoință şi dragoste, ce să facă. 

Apoi călăreţul şi calul porniră din nou la drum 
şi peste câteva zile sosiră, într-o dimineaţă senină 
şi călduţă, la grădina Fetei din Dafin. 

— Tii, stăpâne, spuse calul uimit de sume- 
denia de păsări cântătoare ce zburătăceau prin 
grădina cu un singur pom, păsăretul ăsta ar putea 
să se ia la întrecere cu cel din tărâmul ispitelor. 
Dar parcă astea sunt şi mai multe şi cântă parcă 
şi mai frumos. 

— Dar şi despre flori poţi spune că sunt mai 
multe şi mai frumoase decât acelea ce ne-au 
întâmpinat! zise Graur. Ciudată grădină cu un 
singur pom! Dar ce mânareţe de dafin! 

— Acu’, stăpâne, îl opri calul din vorbă, nu 
uita ce te-a povăţuit moşul. Eu mă duc şi mă fac 
că pasc niţel mai încolo, deşi nu prea am ce, că 
flori n-a mâncat neam de neamul meu, iar iarbă 
verde nu se prea vede! Dumneata du-te şi 

ascunde-te în apropierea dafinului, printre lujere, şi 
fă-te una cu pământul, să vedem ce se întâmplă, 
ca să ştim ce să facem mai apoi. lar când oi necheza 
eu o dată uşor, ridică-te şi intră în vorbă cu fata. 

— Bine, Roibule, aşa am să fac, grăi flăcăul. 
O, ce plăcut e să stai printre flori! Numai de nu m-o 
apuca somnul în miresmele astea ameţitoare... 

Dar deodată se auzi un freamăt puternic de 
frunze şi un zgomot de crengi rupte. Dafinul se 
despică în două şi din el ieşi o fată frumoasă şi plină 
de farmec ca o zână din poveşti, care începu să 
cânte dulce şi mângâios: 


- Dafine, iubite tată, 
Lasă-n voie pe-a ta fată, 
Să colinde prin grădină, 
Printre dălii şi sulfină, 

Că se va întoarce-acasă, 
Mai blândă şi mai voioasă. 


Şi atunci dafinul răspunse şi el tot în cântec, 
cu o voce groasă şi fremătătoare: 


— Plimbă-te, copilă dragă, 
Că a ta-i grădina-ntreagă, 

Să te joci cu mii de flori, 
Mânarele tale surori. 


Însă Fata din Dafin tresări deodată la auzul 
unui nechezat uşor de cal şi şopti înfricoşată către 
sine însăşi: 

— Dar cum de a pătruns calul acesta în 
grădina noastră fermecată?! 

Atunci Graur ieşi la iveală şi, făcând o ple- 
căciune în faţa fetei, grăi cu multă bună-cuviinţă: 

— M-a adus pe mine, frumoasă domniţă. 

- Ah! ţipă Fata din Dafin înspăimântată. Dar 
tu cum de-ai ajuns până aci şi cum de mai eşti 
încă în viaţă? se miră ea. 

— O, preagingaşă Fată din Dafin, povestea 
mea nu e prea lungă, dar nu ştiu dacă ai timp şi 
vrei s-o asculti. 

— Spune-o, încuviinţă fata, şi apoi am să 
hotărăsc dacă vei primi pedeapsă sau iertare. 

Graur oftă din adâncul inimii şi grăi cu 
nespusă dragoste: 

— Încă de când m-am născut, taică-meu şi 
maică-mea mi te-au făgăduit de mireasă. 

— Cum aşa? se-ncruntă Fata din Dafin. Voi 
să ştiu tot, spune mai repede, că nu pot sta în 

grădină decât atâta timp cât se află şi roua pe 
flori. Apoi trebuie să m-ascund în dafin. 

— Ascultă, dar! 

Şi Graur îi povesti preafrumoasei Fete din 
Dafin tot ce se întâmplase îndată după naşterea 
lui. Apoi isprăvi astfel: 

-Aşa am izbutit să mă aflu în grădina ta cu 
un singur pom, o, preafrumoasă şi preaminunată 
Fată din Dafin! 

Tare bucuroasă, fata îi grăi, sorbindu-l pe 
Graur din ochi: 

— O, dragul meu, povestea ta a ţinut atât de 
mult, încât nici măcar un strop de rouă nu se mai 
zăreşte pe vreo floare sau pe vreo frunză. lar eu, 
în lăcaşul meu de ani şi ani, care este dafinul, nu 
mă mai pot întoarce acum! 

— Dar nici nu te mai întorci în dafin, îi 
răspunse peste fire de bucuros flăcăul. Eu de aci 
plec numai cu tine, dacă vrei. 

Atunci, Fata din Dafin îi grăi cu multă 
dragoste: 

— O, Graur, Graur Făt-Frumos, şul tu de ce-ai 
izbutit să rupi vraja făcută de bunica mea? Pentru 
că m-ai rugat să merg eu singură de bună voie, 
cu tine, şi n-ai încercat să mă răpeşti, aşa precum 

au făcut alţii, care nu s-au mai întors la casele 
lor, ci au pierit pe loc, lăsându-şi oasele în 
pământul acestei grădini. Dă-mi mâna, dragul 
meu, acum putem pleca în toată liniştea, că nu 
vom mai întâmpina de aci înainte nici un fel de 
supărare din partea nimănui. 

Dar iată că, după rostirea acestor vorbe, în 
grădină se stârni un vânt puternic, cu bubuituri 
ca de tunet. Apoi se auziră cântece dulci, melo- 
dioase, şi glasul gros al dafinului: 

- O, fata mea multiubită, vino să te strâng 
în braţe! Vraja a fost ruptă, iată că m-am pre- 
schimbat iarăşi în om. 

„ Fata, fericită, îşi îmbrăţişă şi ea tatăl şi 
spuse înfiorată: 

— Şi porţile palatului nostru s-au deschis, 
multiubite tată, iată maica mea vine către noi, 
plângând de bucurie. 

Şi deodată, ca prin farmec, un rădvan împă- 
rătesc ce venea în goană huruind, cu cai sforăitori, 
se opri în faţa lor. Vizitiul, pocnind de câteva ori 
din biciul său înflorat, strigă de le asurzi urechile: 

— Pttrruuu, cai năzdrăvani! Poftiţi de vă 
urcați, măriile voastre, că ne aşteaptă părinţii 
preafericitului Graur, cu sufletul la gură. De când 

le-a plecat feciorul, ei întruna i-au dus dorul. Pâini 
şi cozonaci frământă, s-avem ce mânca la nuntă. 
Dii, căluţi, zburaţi acasă, că mireasa e frumoasă... 
şi mirele la fel este, ca sfârşitul din poveste. 


Zânele din Poiana Florilor 


A FOST ODATĂ ca niciodată, dacă n-ar fi 
fost nu s-ar povesti: Într-o pădure depărtată, 
dincolo de izvorul râurilor ce curg la vale, dincolo 
hăt... mult, de Slănicul de azi = a fost, după cum 
spuneam, o poieniţă: o poieniţă minunată, cu 
păsări, animale, flori şi arbori de tot felul, care 
aveau stăpână o zână bună şi gingaşă, pe nume 
Flora. Poieniţa se chema „Poiana Florilor“, iar 
toate vieţuitoarele ce-şi aveau sălaş acolo erau 
în grija şi ocrotirea zânei celei bune din paiatul 
de cleştar. 

Într-o bună zi, Flora, zâna lor, auzind toate 
cele ce se povesteau despre oameni şi de la Nic- 
pitic şi de la pârâiaşul cel năzdrăvan, îşi puse în 

gând să plece printre ei. Pentru asta era nevoie 
să capete învoire de la bunica sa, regina zânelor. 

Aşadar, se duse la ea, şi-i spuse: 

— Îngăduie-mi să mă duc printre oameni, să-i 
văd şi să-i cunosc. Am auzit atâtea vorbindu-se 
despre ei! 

Regina îi îngădui, dar cu o singură condiţie: 
să plece dimineaţa în zori, iar până la miezul nopţii 
să fie înapoi la palat. Altfel îşi pierdea puterea ei 
de zână şi era sortită să rămână pentru totdeauna 
printre oameni. 

În zori, Flora părăsi palatul de cleştar din 
poieniţă. Îmbrăcată în straie ţărăneşti, alunecă 
pe undele unui pârâiaş din apropierea poieniţei, 
până la prim "din vale. 

Era devreme, oamenii de-abia se trezeau; 
era duminică şi deci zi de odihnă. Se opri la o 
fântână, căci îi era tare sete şi încercă să scoată 
apă. Tocmai atunci sosi la fântână şi un flăcău, 
tot după apă. 

— Cine eşti, fată frumoasă? De unde vii şi 
unde te duci? o întrebă el. După câte ştiu, nu eşti 
de prin părţile locului! 

— Într-adevăr, îi răspunse zâna, nu sunt de 
pe aici. Azi am poposit în satul vostru. 

Deşi spusele zânei erau adevărate, flăcăul 
nu putea înţelege cum o fată singură poate merge 
noaptea la drum. Apoi, de unde putea veni din 
munte? Acolo sus nu mai era nici o aşezare 
omenească. 

Flăcăul prinse mai mult curaj: 

- Pe mine mă cheamă Cosmin, ţie cum îţi 
zice? 

- Flora e numele meu, îi răspunse fata 
zâmbind. 

Porniră împreună spre sat. După-amiază 
jucară la horă împreună, apoi Flora fu oaspetele 
părinţilor lui Cosmin. Între cei doi începuse să se 
înfiripe un sentiment frumos, curat, de iubire. 

Către seară, fata, neuii i promisiunea 
făcută bunicii, îşi luă rămas bun, mulţumi pentru 
tot şi dusă a fost pe drumul codrului. 

Cosmin, purtat de iubire, o urmări în taină. 
Astfel văzu cum fata, ajunsă la pârâu, se aşeză 
pe o frunză mare, iar mrenele o purtară în sus 
spre munte, plutind lin pe apele limpezi. Mai văzu 
cum, în poieniţa fermecată, sânzienele o primiră 
cu bucurie; mai văzu un pitic, şi ceva minunat — 
un palat scânteietor, unde Flora intră şi de unde 
ieşi îmbrăcată în hainele ei de zână. 

Cosmin se aşeză apoi lângă trunchiul unui 
copac. Privea luna, asculta ţârâitul greierilor, 
privea stelele şi i se părea că zăreşte chipul 
luminos al Florei... Şi adormi acolo, în vârful 
muntelui. Cu gândul la aleasa lui, era hotărât ca 
o dată cu primele raze de soare să se ducă la 
palat, să-i spună Florei că-i cunoaşte secretul, 
că vrea s-o ia cu el în sat să-i fie nevastă, dacă şi 
ea se învoieşte. 

Regina zânelor, aflând vestea, că picior de 
pământean se apropiase de Poiana Florilor, veni 
îndată. 

Zâna cea mică îşi recunoscu dragostea ei 
pentru w O tcan şi o rugă fierbinte să-l 
îngăduie pe n în poieniţa zânelor. 

Foc se supără regina zânelor. De acum nu 
mai rămâneau" decât două căi: ori Flora pleca 
pentru totdeauna printre oameni, dar atunci îşi 
pierdea puterile ei de zână, ori amândoi, dacă nu 
renunţau la dragostea ce-i unea, să devină stane 
de piatră. Plângând, zâna cea mică ceru îndurare 
şi timp de gândire. 

| se dădu răgaz până în zori. 

Necăjită, se aşeză pe malul pârâiaşului si 
plânse... plânse... 

Florile, păsările, animalele, Nic-pitic, Fifilic, 
toţi veniră în jurul ei rugând-o să nu plece, să nu-i 
părăsească. 

Dacă nu pleca, îşi cunoştea soarta! Legea 
zânelor era aspră şi de neclintit. Avea oare dreptul 
să-l tragă şi pe Cosmin în pedeapsa cea grea? 

Cu pas uşor, pe nesimţite, apăru cerbul, 
regele animalelor. Apropiindu-se de Flora, îi spuse 
cu glas duios: 

— Nu mai plânge, zână mică! Necazul tău 
va trece ca un vis, dacă-mi asculţi sfatul! Mergi 
repede, în aşa fel ca până în zori să fii înapoi — 
mergi la împăratul vieţii şi al tuturor zânelor, la 
înțeleptul An. El poate să legii L zlege toate 
hotărârile. 

Luându-şi în fugă aripioarele ei de zână, 
Flora zbură la stăpânul tuturor zânelor. ÎI rugă, 
plângând cu suspine, să-i îngăduie să-l ia pe 
Cosmin în Poiana Florilor. 

Era bătrânul înţelept blând la înfăţişare, dar 
statornic în toate hotărârile sale. 

— Ai avut noroc, fata mea, că ai ajuns la mine 
înainte să bată clipa cea târzie. Cu o asemenea 
rugăminte n-a îndrăznit nimeni vreodată să mi se 
înfăţişeze. Dar acum, pentru că dragostea voastră 

este mai presus de viaţă, iar tu ai venit într-un 
suflet, am să vă ajut. 

După o clipă de tăcere, adăugă: 

- Bagă însă bine de seamă, dragostea ta 
omenească să nu cumva să te îndemne să-ţi uiţi 
îndatoririle de zână! Vei veghea asupra poienii, a 
vieţuitoarelor şi a florilor cu aceeaşi grijă ca şi 
până acum, altfel... 

Bătrânul An dispăru, fără să-i spună ce se 
va întâmpla. 

Zâna cea mică nu mai apucă nici măcar să-i 
mulţumească bătrânului An, să-i spună cât îi este 
de recunoscătoare... 


Când ajunse în poieniţă, totul era pregătit 
de nuntă: sa i ese. şi rochia de mireasă 
strălucitoare ca o volbură. Când se trezi Cosmin, 
nu mai era în pădure, ci se afla în palat, într-un 
pat de cleştar, iar Nic-pitic şi toţi ceilalţi roiau în 
jurul lui, aducându-i numai bunătăţi. 

„„„Şi se făcu o nuntă ca în poveşti! Or- 
chestrele cântau, musafirii dansau, florile îşi 
deschideau petalele, iar mirii erau mai frumoşi ca 
doi porumbei luminoşi... Trăiră fericiţi, avură copii, 
iar despre Flora şi Cosmin se mai vorbeşte şi azi 
în Poiana Florilor. 

Eu v-am spus ce-am ştiut şi auzit, voi dacă 
vreţi să aflaţi mai multe, mergeţi în Poiana Florilor. 

Cea care ştie lucruri minunate este Roş- 
covana — veverița cea bătrână. Căutaţi-o şi sigur 
că vă va povesti lucruri mai multe şi mai minunate 
despre Flora şi Cosmin! 


Trandafirul de aur 


a 

A FOST ODATĂ, nu ştiu bine când, o împă- 
răţie mare şi frumoasă, în care oa ii trăiau veseli 
şi fericiţi, că aveau parte de un împărat bun şi 
omenos, cum nu găseai altul în lumea întreagă; iar 
împărăteasa lui era tare gingaşă şi frumoasă. Şi-aveau 
împăratul şi împărăteasa o fată, ce primise în dar 
de la naşă-sa un trandafir de aur, cu puteri tămă- 
duitoare. Numa’ cât îl mirosea un bolnav, că pe loc 
se făcea bine, chiar de-ar fi fost pe patul de moarte. 
Aşa că, de când avea domniţa acest trandafir, oamenii 
din împărăţia aceea mureau numai de moarte bună şi 
asta la adânci bătrâneţe, necunoscând ce-i boala. 

Toate ar fi fost bune, dacă darul primit de 
domniţă n-ar fi fost cu primejdie pentru ea, că 
numai din mâna ei trebuiau bolnavii să miroasă 
trandafirul, dacă voiau să se vindece, dar fără ca 
ea să vadă pe cine tămăduise. De i-ar fi văzut 
măcar o clipită, ar fi murit suferind de toate bolile 
ce le vindecase până atunci, iar trandafirul ar fi 
fost luat de o zână rea, care dorea de mult să-l 
aibă. „Asta până şi-o găsi domniţa mire, spusese 
naşă-sa, apoi îşi poate sădi trandafirul oriunde 
va voi, că el nu-şi va pen puterea.“ 

Împărăteasa, ca îi: mai înţeleaptă decât 
toţi sfetnicii la un | si scăpare pentru fata ei 
într-un văl T T ua îi acoperea capul în fiece 
dimineaţă, când cei suferinzi veneau să miroasă 
trandafirul de aur. 

Aşa lecui domniţa mulţi oameni, până se 
făcu fată de măritat şi-ncepură-a curge peţitori 
din toate colţurile lumii, trimişi ba de împăratul 
cutare, ba de fiul altui împărat, toţi dornici s-o 
capete de soaţă. Frumoasă era domniţa şi mare 
împărăţia ce-o moştenea de la părinţi, dar erau 
altele şi mai frumoase şi mai bogate, numai că 
nu aveau o floare fermecată cum avea domniţa 
noastră. Tot din pricina trandafirului, împăratul şi 

împărăteasa hotărâră să nu ia în seamă peţitorii 
veniţi din depărtate locuri, ci să aştepte pe 
vreunul din vecini, ca domniţa dimpreună cu 
trandafirul să rămână cu ei. 

În aşteptarea mirelui, fata purtă de grijă 
bolnavilor ca mai înainte, până ce, într-o bună 
zi, zâna cea rea se strecură tiptil în palatul 
împărătesc şi, ducându-se la domniţă, îi smulse 

„vălul de pe faţă şi-i luă trandafirul. Rămânând 
domniţa făr' de văl, văzu dinainte-i o băbuţă pe 
care tocmai o vindecase şi, cum o văzu, nu se 
mai putu mişca din jilțulei. Începură s-o scuture 
frigurile cele rele, mai apoi o luă cu fierbinţeli, 
iar de văzut şi auzit nici vorbă. | 

Băbuţa, cum văzu una ca asta, îl strigă 
pe fecioru-său cu care venise la palat şi-i spuse 
totul de-a fir-a-păr. Acesta se duse îndată la 
împărat şi-i povesti ce auzise de la maică-sa, 
zicând că de-ar avea cineva grijă de maica lui, 
s-ar duce-n lumea largă s-o caute pe zâna cea 
rea şi să-i ia trandafirul de aur. 

- Dacă-i numai pe atât, noi aici suntem, şi 
n-o să ducă lipsă de nimic, aşa că du-te sănătos 
şi întoarce-te degrabă, zise împărăteasa care 
era de faţă. 

— De-o vei scăpa de chinuri, ata să fie, zise 
şi împăratul, că alt ginere nici că-mi trebuie. 

Auzind cât bine îl aşteaptă, flăcăul nostru plecă 
pe fugă şi numai când ajunse la drumul mare se mai 
dezmetici oleacă. Cum nu ştia încotro s-apuce, stătu 
în loc să se socotească de-i bine s-o ia la dreapta sau 
la stânga, când văzu un-şarpe mort. „Să-l iau, zise el, 
c-are piele frumoasă şi-oi face ceva din ea.“ Dar când 
îl luă de jos, simţi cum îi tremură solzii. 

— Eşti viu încă, sărace! Am să te duc la râul 
de colo, să te răcoresc puţin, şi mai ştii?! Poate 
scapi cu viaţă. 

Cum zise, aşa şi făcu. O porni pe drumul ce 


mergea la n şarpele cu puţintică apă, 
apoi îl puse jos la umbra unor brusturi. Când dete 
să plece, şarpele, care-şi venise-n fire, îi spuse 
că drumul pe care-a apucat venind cu el la râu e 
cel bun, şi pentru că i-a salvat viaţa îi dăruieşte 
solzul cel mare din coroniţă, căci şarpele ăsta nu 
era un şarpe oarecare, ci împăratul şerpilor. 

— Doar de vei privi la solz şi voi fi lângă tine, 
gata să te ajut la nevoie. 

Cum zise şarpele ce avu de zis, prinse a 
aluneca prin iarbă şi se făcu nevăzut, iar flăcăul 
o porni la drum. 

Şi merse, zile şi nopţi, de nu le mai ştia de 
număr, până ce într-o zi întâlni sus, pe munte, un 
sihastru bătrân şi bolnav. Îl îngriji cum ştiu mai 
bine, iar, la despărţire, sihastrul îi dărui un 
mănunchi de ierburi spunându-i să le aprindă 
când va ajunge la zâna cea rea, căci mireasma 
lor va adormi pe zână şi pe supuşii ei. Flăcăul îi 
mulţumi şi porni iar, în căutarea zânei cele rele. 

După ce mai merse o bucată de drum, văzu 
un iepure ce şchiopăta şi plângea amarnic; îl 
întrebă de ce plânge, iar iepurele îi arătă o lăbuţă 
umflată în care se lăfăia un ghimpe, şi-i zise că 
aşa şchiop îl poate prinde şi mânca oricine. 
Flăcăul scoase ghimpele din a iepuraşului. 
Auzind că merge spre palat nei, iepurele îl 
rugă pe băiat să-l lase jos, spunându-i că nici mort 
nu merge mai departe, dar că-l aşteaptă acolo 
până s-o întoarce. 

Flăcăul porni de unul singur la drum şi către 
seară ajunse la palatul zânei. Şi palatul acesta era 
înconjurat de ziduri atât de înalte, că numai păsările 
puteau zbura peste ele. Dacă văzu băiatul că n-are 
cum intra-n palat, se gândi să ceară ajutor şarpelui. 
Scoase deci solzul şi privi la el. Cum se uita el aşa, 
iaca şi şarpele se ivi de nu ştiu unde şi-i zise: 

— Aşa-i că ţi-e greu fără mine, frăţioare? Da’ 
lasă supărarea, că nici pâs n-ai apuca să zici şi 
te trezeşti musafir nepoftit în grădina zânei. Fă 
bine şi bagă solzul în gură, ca să te faci şarpe ca 
mine, dar nu cumva să-l înghiţi, că vei rămâne 
şarpe toată viaţa. 

Cei doi şerpi, că de-acum şi flăcăul se făcuse 
şarpe, se târâră pe ziduri şi mai pe ocolite, mai 
pe de-a dreptul, intrară în grădina zânei. Cum 
ajunseră, aprinseră mănuncthiul de ierburi dat de 
sihastru şi porniră să caute prin palat trandafirul 
de aur. ÎI găsiră în iataculzânei, care dormea tun, 
iar împăratul şerpilor nu-l lăsă pe băiat să se 
atingă de trandafir, ci îl smulse chiar el din vasul 
în care era pus, apoi se furişară afară din palat. 

De-abia trecură zidul, că şi auziră larmă în 
urma lor; zâna se trezise şi întreba ierburile de 
lângă zid: 

- Ziceţi că hoţul care mi-a furat trandafirul 
era un şarpe? 

— Şarpe era, milostivă stăpână. Uite cum m-a 
strivit până să urce pe zid. 

— Ce să facă un şarpe cu balsamul tran- 
dafirului de aur? Eu cred c-aţi visat, ori a fost altceva, 
dar las' pe mine. Şi se apucă a striga de răsunau 

văile primprejur: Şarpe de eşti, în om să te prefaci; ` 
iar de eşti om, să te prefaci în şarpe. 

Cât ai clipi din ochi, şarpele cel adevărat se 
prefăcu într-un tânăr de toată frumuseţea. Era 
înalt şi zvelt, iar pe umeri purta o mantie verde- 
argintie, pe cap avea coroană împărătească şi-n 
mâini, în loc de sceptru, ţinea trandafirul domniţei. 
Alături de el, se târa un şarpe, ca toţi şerpii, căci 
aşa arăta acum flăcăul cel mândru ce plecase în 
căutarea trandafirului de aur. 

— Să ne grăbim, frăţioare, zise tânărul către 
şarpe; trebuie să ajungem în vârful muntelui unde 
se sfârşeşte împărăţia zânei, că, de-i trecem 
hotarul, nu mai are putere asupra noastră. 

lepuraşul, care-l aşteptase acolo, îl luă în 
spinare pe flăcăul prefăcut în şarpe şi, cât ai bate 
din palme, ajunse cu el de cealaltă parte a 
muntelui. Împăratul şerpilor, care abia se ţinea 
` de urma lor, îi ajunse şi zise: 

— Acum să ne luăm fiecare ce-i al nostru; 
dă-mi solzul ce-l ţii în gură şi ia-ţi trandafirul. 

Cum scoase solzul din gură, flăcăul se făcu 
ca mai înainte, iar frumosul împărat al şerpilor se 
prefăcu în şarpe de cum îl înghiţi. 

— Văzuşi, frăţioare, cum am păcălit-o pe zână? 

i Ea cu paguba şi tu cu frica; că tare ţi-a fost teamă 
c-ai să rămâi cum te-a blestemat ea. Aşa-i? 
- Asta aşa e. Şi nu ştiu cum să-ţi mulţumesc 
pentru tot ce-ai făcut pentru mine. 
| - De-ai s-ajungi împărat, să rămâi tot bun 
la suflet cum eşti acum, şi de s-o îmbolnăvi vreun 
| şarpe de-al meu, lasă-l să se strecoare în grădina 
împărătească şi să miroasă trandafirul de aur. 
Flăcăul că aşa va face şi, luându-şi 
rămas bun de la împăratul şerpilor, o ţinu tot într-o 
goană până la palat. Aici slujitorii îmbrăcaţi în 
straie cernite agăţau de poartă şi ziduri flamuri 
mari şi negre, iar mulţime de oameni stăteau în 
jurul lor plângând în hohote. Flăcăul îi întrebă 
speriat de n-a murit cumva domniţa, iar ei îi răs- 
“punseră că nu încă, dar îşi dădea ultima suflare. 
tunci el ridică în sus trandafirul de aur, să vadă 
toată lumea şi să se bucure că-i adusese domniţei 
leacul ce-i trebuia. Intră apoi în palat şi se duse 
“de-a dreptul în iatacul domniţei. Fără a băga în 
seamă pe careva din jur, îi luă mâna şi i-o puse 
pe trandafirul de aur pe care i-l dădu să-l miroasă. 
Indată domniţa deschise ochii, apoi îi îmbrăţişă 
pe împărat şi împărăteasă. Slujitorii primiră 
poruncă să-şi schimbe straiele cernite cu altele 

de sărbătoare, că tânăra domniţă va fi mireasa 
flăcăului ce-o scăpase din ghearele morţii. 

Se făcu o nuntă împărătească de la care nu 
lipsi nimeni. Chiar împăratul şerpilor veni dim- 
preună cu iepuraşul, să ureze mirilor multă fericire 
şi viaţă îndelungată. Se vede că urarea lor a fost 
făcută din toată inima, că de n-or fi murit, mai 
trăiesc şi astăzi. E 

Împăratul Spic de grâu 


LA MARGINEA UNEI CETĂȚI trăia odată 
o bătrână săracă şi singură cuc, care dorea din 
tot sufletul să aibă o găină şi-un copil. Copilul, 
să-i fie sprijin la bătrâneţe, iar găina, ca vietate 
pe lângă casă; din aceste două dorinţi, numai una 
putu să şi-o împlinească însă. 

Punând ban lângă ban, strânse cât îi trebuia 
şi-şi cumpără o găină. Ca să nu-i moară orătania 
de foame, se duse la târg să-i ia ceva grâu. Ajunsă 
acasă, îi aruncă din grâul luat ca să mănânce, | 

(dar găina, ca orice găină, începu să-mprăştie 


"boabele, râcâind în dreapta şi-n stânga. Un bob 
se rostogoli la picioarele bătrânei şi, fiind mai plinuţ 
şi mai frumos decât celelalte boabe, nu se îndură 
să-l dea găinii. Bătrâna luă o strachină veche, 
puse pământ în ea şi vâri acolo bobul de grâu, 

zicându-i: 
— De-oi încolţi şi-oi înverzi, tu ai să fii pe 


viitor norocul meu! 


Bobul n-aşteptă să fie rugat şi în câteva zile 
încolţi, înverzi şi mai-mai să-i deie spic. De 


| bucurie, bătrâna nu mai ştia ce să facă; îl uda, îl 


alinta şi nu se urnea de lângă el, vorbindu-i ca 


unui om, nu ca unui spic de grâu ce era. 


Când îi dădu odoru-n pârg, bucuria îi fu şi 
mai mare, că era dolofan şi bogat în boabe, nu 
ca alte spice ce văzuse în viaţa ei. 

Într-o noapte, bătrâna visă un tânăr chipeş 

„că vine spre ea şi-i zice: 
_— Mamă, de-acu' îs aproape gata: ia aminte, 


dar, la ce-am să-ţi spun: Dimineaţă, scoate din 


spic un bob şi du-te cu el la târg, de-l vinde, c-ai 
să capeţi bune parale pe el. Să nu scoţi două 
sau trei, ci numai un bob în fiecare zi. Pe ultimul 
să-l pui iar în pământ, să facă alt spic. 

Dimineaţa se trezi bătrâna cu ochii la spic. 
Era galben ca aurul şi boabele parcă stăteau să-i 
pice; ea luă unul, cum i se spusese-n vis, şi plecă 
cu el la târg. Acolo, lume multă şi de tot felul. Cum 
văzură bobul de grâu care sclipea la soare de-ţi 
lua ochii, spuseră că aşa nestemată mai rar şi că 
face cât o avere. Se minună ea de-aşa vorbe, 
dar, când văzu ce bănet capătă pe un singur bob, 
nu-şi mai încăpu în piele de bucurie. 

A doua zi iar luă un bob din spic şi iar căpătă 
bani, de nu mai ştia facă cu ei. Îşi cumpără 
loc şi-şi făcu o casă de credeai că stă în ea un 
dregător de la palat, nu o bătrână cu spicul şi 
găina ei. Şi-a tot scos ea câte-un bob şi l-a vândut, 
pân' ce-a rămas unul, pe care-l puse cu cinstea 
cuvenită într-un vas din porțelanul cel mai fin. 

Şi iar încolţi şi-nverzi grâul şi iar dete spic, 
care se coapse până ai bate din palme. Şi, 
noaptea, tânărul cel frumos se înfiinţă la patul 
bătrânei, spunându-i din nou: 

— Mamă, sunt gata! 

Şi-aşa mereu şi mereu pân' ce ajunse 
bătrâna să nu mai aibă loc de bani în casă. 
Cumpără atunci un palat mare şi frumos, ca al 
împăratului, numai că, având ea atâţia bani, puse 

de-l împodobi cu scumpeturi, de credeau străinii 
veniţi în cetate că acela-i sălaşul împăratului. Deşi 
era foarte bogată, bătrâna tot se mai ducea la 
târg cu bobul ei de grâu până ce într-o zi, venind 
acasă, găsi găina cocoţată pe vasul de porțelan. 
Din spicul de grâu nu mai rămăsese nimic, aşa îl 
rupsese şi-l ciugulise pasărea. 

Se porni pe un plâns cu sughiţuri zicând: 

— Nu mi-e că n-o să mai am boabe să vând, 
c-am avere să dau şi altora şi tot să-mi mai 
rămână, dar pe băiatul meu cum o să-l mai văd 
în vis fără de spic? Of, dragul mamei, cum te 
aşteptam să vii, c-aş fi pus toate boabele-n 
pământ, numai să-ţi aud glasul! Şi-acum te-ai dus 
şi n-am de unde să te iau! 

Şi tot aşa plânse până se făcu seară, apoi 
prinse să strângă ce-mprăştiase neghioaba de 
găină. Când s-apropie de vas, auzi un oftat, apoi 
un glas care-i zicea: 

- la-mă, măicuţă, de-aici, că aşa cum stau, 
nici nu mor, nici nu trăiesc! 

Se uită ea mai bine-n vas şi văzu un bob de 
grâu pe jumătate băgat în pământ de ghearele 
găinii. ÎI scoase din vas, îl spălă, îl şterse şi s-apucă 
să-l sărute pân' ce bobu-i scăpă din mână. 

— Amar de sufletul meu, măiculiță, că iar te 
pierdui! zise bătrâna şi se porni să bocească şi mai 
tare ca-nainte. 

Dar un glas de undeva o îmbărbătă: 

— Nu mai plânge, măicuţă, c-am văzut cât ţi-s 
de drag şi nu te-oi mai părăsi nicicând. 

În faţa ei şedea tânărul din vis, mai frumos ca 
oricând. Se îmbrăţişară ei, mai apoi tânărul îi zise 
c-o roagă să meargă în fiecare zi prin cetate, să-i 
aducă veste ce mai e p-acolo, că el nu vrea să vadă 
pe nimeni şi nici să fie văzut nu vrea. 

Începu bătrânica să meargă în fiecare zi prin 
cetate şi-i spunea lui fecioru-său că toate-s aşa 
precum le ştie, până ce odată veni cu vestea că 
împăratu-şi găteşte oastea, să poarte război cu 
vecinul, care de la o vreme îi tot sta împotrivă. 

Cum auzi una ca asta, flăcăul îşi puse platoşa 
de aur, se încinse cu spada şi, luând mantia brodată 
cu spice de grâu, dete să plece. 

— Unde te duci, dragul mamei, de te găteşti 
aşa? îl întrebă bătrâna. 

— Unde, ne-unde, mata nu-ţi face griji, că 
de-ntors mă-ntorc degrabă şi teafăr. 

Zicând aşa, încălecă pe cal şi pân' să se 
dezmeticească bătrâna, el şi ajunse unde purta 

război împăratul. Se aşeză lângă el şi-i uimi pe 
toţi cu vitejia lui, aşa că-n scurt timp de la venirea 
lui nu mai rămase picior de vrăjmaş. 

Împăratul îi mulţumi, dar când dete să afle 
cine-i şi de unde vine, flăcăul îi făcu o închinăciune 
şi pieri din faţa lui. 

Ajuns acasă, îi spuse maică-si că iar să 
umble, să mai afle ce-i şi cum. Ea nu se lăsă, ci 
colindă din nou prin cetate, iar la întoarcere îi 
spuse că împăratul caută de zor pe-un tânăr ce l-ar 
fi ajutat în bătălie. Băiatul zâmbi, dar nu-i spuse 
ce ştia, aşa că bătrâna se ducea mai departe în 
cetate, să afle ce mai e pe-acolo. Veni într-o bună 
zi cu vestea că-i doliu mare la palat. Zmeul-zmeilor 
furase pe fiica împăratului şi ştia o lume c-avea 
aşa obicei, că după un timp da pe tânăra nevastă 
maică-si să o mănânce, iar el îşi căuta altă soaţă. 

Dac-auzi fălăcul ce-o aşteaptă pe domniţă, 
iar se încinse cu spada şi porni în căutarea 
zmeului; iar când îl găsi, se luptă cu el din zori 
până spre seară, când îl birui şi-i tăie capul. 

A doua zi o luă pe urmele zmeoaicei şi, 
găsind-o, o trimise să caute pe cealaltă lume 
carne tânără de noră. Luă apoi pe fata împă- 
ratului, care de frică nu scotea o vorbă măcar, o 

duse în cetate şi o dete în primire străjilor de la 
palat; iar el plecă acasă numaidecât, să se 
odihnească, fiindcă era frânt de cât luptase. 

Când se trezi, maică-sa îi spuse că umblă 
veste peste tot că împăratul, neştiind cum să 
mulţumească celui ce i-a scăpat fiica şi cetatea 
de la rău, poruncise să se pună pe toate palatele 
şi casele mai arătoase flamuri brodate cu spice 
de grâu. 

— Or să vină şi la noi, dragule, aşa că să ne 
gătim de oaspeţi. ~ 

— Să nu primeşti pe nimeni, mamă, iar de 
palatul nostru să nu s-atingă careva; numai dacă 
vine împăratul şi vrea să agaţe flamura cu mâna 
lui, pe el poţi să-l laşi, dar pe altul nu. 

Bătrânica făcu întocmai, iar dregătorii se 
duseră la-mpărat şi-i spuseră că numai pe cel mai 
falnic palat nu atârnaseră flamura recunoştinţei, 
că nu li s-a dat voie. 

Când auzi împăratul ce vorbe-a spus 
bătrâna, porni cu ostaşi şi curteni să vadă cine-i 
nesocotea porunca. Era furios nevoie mare, aşa 
că intră în palatul bătrânei ca o vijelie; dar pe loc 
îi trecu supărarea când îl văzu într-un jilt de aur 
pe Spic de grâu. 

- Fata mea, spuse el întorcându-se spre 
ceata de curteni unde ştia că-i fiică-sa: ăsta-i 
tânărul ce te-a scăpat de zmeu? 

- Da, tată, îi răspunse fata cu ochii la Spic 
de grâu. | 

— Dacă-i aşa şi dacă-ţi place fata mea, eu 
ţi-oi da-o, nu numai pe ea, dar şi coroana dim- 
preună cu întreaga împărăție. Primeşti? 

— Da, împărate, şi fii sigur c-oi primi cu mâini 
bune ce-mi dai. 

- Noi tot vorbim, mai zise împăratul şi eu 
nici nu ştiu cum te cheamă, băiete. 

— Spic de grâu îi zice, măria ta, spuse 
bătrânica, şi eu sunt mama lui. 

-— Fii dumneata sănătoasă, mătuşă, c-aşa 
fiu mai rar. lar voi ceilalţi, să ştiţi cu toţii că-mi dau 
fata după Spic de grâu, care de azi înainte vă 
este împărat. 

- Trăiască Împăratul Spic de grâu! strigară 
învesseliţi curtenii şi plecară care-ncotro să se 
pregătească de nuntă. 


POVEŞTI GEORGIENE 


Cerbul cu coarne de aur 


A FOST ODATĂ ca niciodată, că dacă n-ar 
fi fost, nu s-ar povesti. Ceea ce veţi afla s-a 
petrecut cândva, într-un sătuc înconjurat de munţi. 
Într-o casă aflată la marginea pădurii, trăia un 
cioban singur, singur de tot. Tot timpul era dus cu 
oile. Îi plăcea să doarmă afară în aer liber şi să 
privească munţii de care nu se sătura niciodată. 
Într-adevăr, munţii erau nespus de frumoşi, ne- 
spus de falnici, dar nimeni nu se putea lăuda că 
ar fi ajuns pe piscurile lor. Chiar dacă apucai să 
urci o vreme, vraja lor te cuprindea şi te atrăgea 
spre înălţimi, pe cărări tot mai abrupte, pe poteci 
tot mai înguste. Aşa se face că în fiecare an se 
spunea că muntele înghite oameni. 

Într-o seară, obosit fiind, ciobanul se gândi 
să treacă pe acasă. Când ajunse, se miră văzând 
lumină înăuntru. Se apropie tiptil de geam şi nu-şi 

crezu ochilor: în casă, domnea peste toate o 
ordine desăvârşită, iar la masă, sprijinită într-un 
cot, stătea o preafrumoasă fată cu părul bălai, 
dusă pe gânduri, cu privirea pierdută. Ciobanului 
i se opri respiraţia. Nu-şi putea dezlipi ochii de la 
frumuseţea fără seamăn a fetei. Nu ştia ce să 
facă: să intre sau să nu intre! În vremea aceasta, 
un zgomot asurzitor îl făcu să tresară. Cercetă 
cu privirea în jur, dar nu-i fu dat să vadă nimic. 
Gândul la frumoasa fată îl făcu să uite repede, 
dar când îşi aruncă din nou privirea pe fereastră, 
unde s-o mai găsească! Fata cea frumoasă 
dispăruse! Doar lângă uşă zări nişte coarne 
strălucitoare de aur, şi apoi, uitându-se mai bine, 
văzu un cerb mândru, care se topi cât ai clipi în 
întuneric. 

Intră în casă, se aşeză pe scaunul pe care 
stătuse fata mai înainte şi inima lui se cufundă 
într-o tristeţe adâncă. Nu mai putea dormi în casă 
şi, ca şi altădată, se culcă sub cerul liber. 

A doua zi, ciobanul o porni pe drumul său 
obişnuit. Când ajunse la marginea satului, zări o 
mulţime de oameni vorbind: 

— L-am văzut cu ochii mei! Avea coarne de 
aur. Îţi lua ochii, aşa străluceau! spunea careva. 

- — Şi eu l-am văzut! A iuat-o înspre munte, 
confirmă altcineva. 

Ciobanul se întristă şi mai mult. Ştia acum 
că fata cea frumoasă nu era alta decât... cerbul 
cu coarne de aur despre care vorbeau sătenii. 
Mai ştia că oamenii de-acum vor căuta cerbul 
până-l vor găsi şi, în felul acesta, viaţa fetei era 
în primejdie. Se hotărî s-o pornească în munti, 
de unde — aşa după cum se spunea — nimeni nu 
reuşea să se mai întoarcă. 

larba verde părea că-i zâmbeşte. Florile, 
aceleaşi flori ca şi în vale, aveau aici un parfum 
deosebit. Păşea înainte, cu bucurie în piept, de 
parcă cineva anume îl chema sus, cât mai sus. 
După câteva ceasuri bune de mers, iarba nu mai 
era verde, avea o culoare argintie; în aer se simţea 
o adiere plăcută, care-ţi dădea puterea să mergi 
mai departe. Îşi dădu însă seama că oile nu-l mai 
puteau urma şi că o luaseră la goană, către vale. 
Se opri pentru o clipă. Îşi făcu din nou curaj şi o 
porni înainte, dar abia îşi mai putea ridica piciorul, 
pământul parcă i-l atrăgea ca un magnet. Se 
simţea fără vlagă. Nu-l părăsea însă chipul fetei 
şi al cerbului cu coarne de aur. Ajunse, în sfârşit, 
sus, într-o poiană, lac de sudoare şi sleit de puteri. 

Căzu la umbra unui pom ciudat, căci avea frunze 
lungi, şerpuitoare, şi aşa de roşii, cum nu mai 
văzuse vreodată. 

— Oh, pomule, ajută-mă să-l găsesc pe 
cerbul cu coarne de aur! Arată-mi drumul spre el! 
îl rugă ciobanul. 

Pomul păru să-l înţeleagă, căci se scutură 
şi lângă cioban căzu o frunză roşie ca para focului, 
pe care era desenat drumul pe care-l avea de 
urmat. Ciobanul puse cu grijă frunza la piept, se 
ridică şi, simțind parcă noi puteri, o porni spre 
creasta muntelui. Drumul era şi mai anevoios ca 
până acum. A mers el cât a mers şi nimeni n-ar 
putea spune cât de departe a ajuns. Adevărul este 
că n-ar mai fi putut face un pas mai mult. Se 
întinse din nou pe jos ca să-şi mai tragă sufletul. 
Când îşi reveni, văzu lângă el o bătrână slabă, 
cocârjată. 

— Bine-ai venit la noi în munţi, feciorule! îi 
spuse ea. Dacă nu eram eu, erai mort până acum. 
Amsăte fac eu bine, fiindcă eşti singurul om care 
a ajuns până la mine. 

— O, mătuşico, îţi mulţumesc pentru bună- 
tate, dar am să te rog să mă ajuţi să găsesc... 

Bătrâna nu-l lăsă să termine. 

- Ştiu eu ce vrei să spui, zise ea. Ştiu că 
eşti în căutarea cerbului cu coarne de aur. E fiica 
împăratului munţilor, dar acum este în vraja unui 
balaur groaznic, care i-a omorât părinţii şi mi-a 
răpit şi mie pe cei şase feciori... 

Şi începu să plângă. Lacrimile i se pre- 
lingeau în barbă. 

— Balaurul a cerut-o în căsătorie, urmă ea 
printre lacrimi, dar nici n-a vrut să audă. A vrut 
să-şi ia zilele, dar balaurul, prinzând de veste, a 
transformat-o în cerb. Şi acum aşa umblă peste 
tot. Din când în când îşi reia chipul de fată, dar 
numai atunci când balaurul e dus departe. Uite 
aşa, fiule, trăim în sărăcie, nici n-avem ce pune 
în gură, pentru că toate bucatele se usucă la noi. 
Se vede treaba că tu eşti un flăcău curajos, de-ai 
ajuns până aici. Am să te ajut... şi lacrimile îi 
înecară din nou glasul. 

— Nu, mătuşico, nu trebuie să plângi. Am să 
te ajut eu să-ţi găseşti feciorii. 

Trecură zilele. Ciobanul îşi recăpătă puterile, 
căci bătrâna îl îngriji bine. Mai avea de străbătut 
o cale lungă şi anevoioasă. Trebuia să treacă 
peste munţi, peste râuri şi lacuri. Aflase că 
balaurul avea castelul bine păzit şi prin urmare 

trebuia să se strecoare în taină până la el. Nu, nu 
era uşor, dar ciobanul era curajos. Gândul lui era 
numai la cerbul cu coarne de aur şi asta îi dădea 
noi puteri. 

Într-o dimineaţă, ciobanul se trezi înainte ca 
soarele să-şi arate faţa şi merse să-şi ia rămas 
bun de la bătrână. 

— Mătuşico, acum trebuie să plec. Nu mai 
pot zăbovi nicicum. 

- Bine, fiule, poţi pleca, dar mai înainte 
vreau să-ţi dau ceva. 

Bătrâna se apropie de un cufăr vechi, prăfuit; 
îl deschise şi scoase dinăuntru o cutie, din care 
luă un lanţ de aur şi un talisman, le puse la gâtul 
ciobanului şi-i spuse: 

- Ţine, fiule, cu astea nu mai ai moarte; să 
le faci cadou soajţei tale. Ţine şi cuțitul ăsta, e de 
la răposatul meu soţ, şi ține minte: o să trebuiască 
să-l mânuieşti cu pricepere când te vei lupta cu 
balaurul. Şi să-l biruieşti negreşit, altfel, pe 
meleagurile astea, nu vom avea niciodată linişte. 

Ciobanul îmbrăţişă pe bătrână şi o porni 
grăbit la drum. 

A mers el cât a mers, până a ajuns la malul 
unui pârâu. Se aşeză să se odihnească, dar se 

miră de culoarea roşie a apei. Părea sânge, dar nu 
era sânge. Se uită pe firul apei, să vadă ce anume 
provocase această culoare. Aşa văzu că în apă 
zăcea un vițel cu ochii trişti şi plini de suferinţă. 
Ciobanul îl trase la mal şi-i căută rana. Viţelul încercă 
să se ridice, dar nu putu. Căzu înapoi şi spuse 
ciobanului: 

— Omule bun, degeaba vrei să mă ajuţi. M-a 
răpus balaurul. Te rog, ai grijă, după moartea mea, 
să mă înmormântezi cum se cuvine. Să-mi păzeşti 
mormântul până ce va creşte pe el un arbust care 
va face nişte fructe mici roşii. Să le aduni, să le fierbi, 
iar din zeama lor să faci o băutură care o să poată 
adormi pe oricine, chiar şi pe balaur. Dacă ai să-l 
răpui, va fi pentru mine ca a doua viaţă. 

Şi viţelul îşi dădu duhul. 

Ciobanul făcu întocmai cum îl rugase viţelul. 
În fiecare dimineaţă uda mormântul, iar la capătul a 
două săptămâni, pomul se înălţă şi făcu fructe roşii, 
din care ciobanul pregăti băutura care putea adormi 
pe oricine. Şi porni din nou la drum. Ajunse în dreptul 
unei păduri stufoase de unde se auzeau glasuri de 
păsărele; 

— Ciobanule, ai greşit drumul, uită-te din nou 
la frunză! 

Ciobanul, speriat, căută frunza, o privi cu 


| atenţie, şi văzu că greşise într-adevăr drumul. Se 
“adresă păsărelelor, cu recunoştinţă în glas: 


— Vă mulţumesc mult de tot, păsărele dragi, 


pentru ajutorul vostru! 


Merse zi şi noapte, multe zile şi multe nopţi, 
până ajunse el la o cetate mare. Era înconjurată 
de un zid gros şi păzită de nişte uriaşi. Îşi dădu 
seama că în faţa lui se afla castelul balaurului. Ştia 
că îi va fi nespus de greu să pătrundă înăuntru. 
Trebuia să găsească însă o cale. De aceea se puse 
la pândă şi urmări ceasul la care mâncau paznicii şi 
când se schimbau. Nu i-a fost greu să observe că 


< mâncau enorm de mult, nici mai mult nici mai puţin 


decât câte un vițel fiecare. Apoi, cât trebuia să 


"mănânce balaurul!? Îşi aminti pe dată de zeama pe 


care o adusese cu sine: trebuia, pe furiş, să picure 
din ea în băutura fiecăruia dintre ei. A mai vegheat 
o noapte, iar pe la cântători, reuşi să ducă la capăt 
şi acest lucru. Fu şi el uimit de somnul puternic 
ce-l provocă acea fiertură, dar, după atâta alergătură 
în jurul zidului, căzu frânt de oboseală. 

Se auzi o voce cunoscută, care-i spuse: 

— Scoală-te, ciobanule! Tocmai acum, când ai 
reuşit să ajungi aici, te laşi doborât? 

În faţa lui se afla cerbul cu coarne de aur. 
Ciobanul se ridică atunci într-o clipă şi vorbi cu 
capul plecat: 

— Frumoasă prinţesă a munţilor, ştiu cine 
eşti, cunosc povestea ta, vreau să te ajut. Pentru 
tine am venit în munţi. Dar nu mai ştiu ce trebuie 
să fac de aici înainte. 

— Bunul meu cioban, îţi mulţumesc pentru 
tot ce ai făcut pentru mine. Nu te da însă bătut. 
Curaj! Acum poţi intra uşor în curte să pui zeama 
aceea în apa pe care o bea balaurul. După ce va 
adormi, te duci repede şi-i salvezi pe cei închişi. 
Acolo se află şi cei şase băieţi ai bătrânei, care 
ştiu cum să omoare balaurul. Eu nu te pot ajuta, 
trebuie să cobor cât mai repede în vale, căci, dacă 
stau mai mult, balaurul o să mă simtă. Însă am 
să te aştept în căsuţa ta şi o să am grijă de oile 
tale. Te aştept, bunule cioban, mai spuse cerbul 
şi o porni în goană. 

Când pătrunse ciobanul în cetate, totul se 
cutremură în jur. 

— E-he-he! Crezi cumva că nu ştiu cine eşti?! 
Hai să vedem de ce eşti în stare şi la ce-ai venit! 
strigă balaurul. 

Dar ciobanului nu-i fu teamă şi strigă şi el: 

— Ce vreau eu?! Cine mă întreabă? Tu care-i 
urăşti şi-i omori pe oameni, tu care faci numai 
rele, ce-mi poţi tu face mie, şopârlă neputincioasă? 

Balaurul arunca flăcări pe gură. Ciobanul 
scoase fulgerător cuțitul, îl înmuie iute în zeama 
adormitoare şi răni limba fiarei. Se scurseră 
câteva clipe şi balaurul căzu la pământ. Ciobanul 
n-avea timp de pierdut şi fugi spre temniţă, să-i 
elibereze pe osândiţi. Odată ajuns, se opri uimit 
pe loc: o larmă mare, venind dinspre temniţă, îl 
făcu să-şi dea seama că e în primejdie. 

— Oameni buni, am venit să vă ajut. Acum 
balaurul doarme, trebuie să-l omorâm, ajutaţi-mă! 

Oamenii se apropiară de el, neîncrezători. 

— Staţi, oameni buni! Omul acesta spune 
adevărul. Lanţul pe care îl are este de la mama 
mea, mărturisi unul dintre fraţi. 

Văzând că spune adevărul, alergară cu toţii 
să omoare balaurul. Fraţii ştiau că numai focul îl 
putea ucide şi atunci dădură foc întregului castel. 
A ars castelul, au ars şi paznicii, au căzut şi pereţii 
şi, peste puţină vreme, în locul castelului se ridica 
un morman de cenuşă. De bucurie, oamenii nu 
mai ştiau ce să mai facă şi încotro s-o apuce. Atunci 
ciobanul le spuse: 

— Duceţi-vă degrabă la casele voastre, unde 
vă aşteaptă soțiile şi fiii voştri. 

Apoi se îndreptă către cei şase fraţi şi le spuse: 

— lar voi, mulţumiţi în numele meu mamei 
voastre, că eu sunt tare grăbit. Trebuie să găsesc 
cerbul cu coarne de aur, căci viaţa lui e în pericol. 

Spunând acestea, porni iute spre casă. 

După trei zile, ajunse la mormântul viţelului. 
Se aşeză la umbra copacului de pe mormânt, şi-i 
mulţumi pentru ajutor. Pomul începu să vorbească: 

— Eu trebuie să-ţi mulţumesc, tu eşti cel care 
ne-a ajutat, cu bunătatea ta, cu curajul tău. Te rog 
să iei frunza aceasta şi, când vei avea nevoie de 
mine, să mă chemi. Şi acuma, drum bun! 

Cu paşi grăbiţi, ciobanul coborî în vale. În 
curtea casei lui văzu o mulţime de oameni. Se 
apropie speriat: 

— Ce s-a întâmplat, oameni buni? 

— O, ciobanule, la tine în casă a intrat cerbul 
cu coarne de aur şi nu ştim dacă să intrăm sau nu, 
să ne convingem! 

- A, asta era, deci. Poate că vi s-a miri 

Intră singur în casă şi o găsi pe prinţesă 
tremurând de spaimă. Când îl văzu intrând, îi sări 
plângând în braţe şi-i spuse: 

— Bunule cioban, am simţit imediat când a 
murit monstrul: vecinii tăi m-au văzut cu chip de 
cerb, dar când am pătruns în casă m-am trans- 
format pentru totdeauna în fiinţă omenească. Nu 
mai vreau să mă întorc în munţi. Vreau să rămân 
aici cu tine, toată viaţa. 

Ciobanul nu găsea cuvinte ca să-i răspundă. 

- Prinţesa inimii mele, nu te las să pleci. Vei 
rămâne cu mine aici şi eu voi fi cel mai fericit om, 
dar trebuie să dispară coarnele de aur, trebuie 
să dovedim oamenilor că aici n-a intrat nici un 
cerb cu coarne de aur. 

În disperarea care îl cuprinse, ciobanul îşi 

"aminti de frunză şi-i ceru ajutorul. 

— Sunt aici şi ştiu ce vrei. Imediat coarnele 
de aur se vor topi în aer! se auzi o voce. 

Şi coarnele de aur dispărură fără urmă. 
Ciobanul ieşi afară, îi invită pe toţi vecinii în casă, 
spre a se convinge. La vederea preafrumoasei 
prințese, toţi au uitat de cerb. A fost o nuntă ca în 
basme, la care n-a lipsit nici bătrâna cu cei şase 
feciori ai ei. Şi nimeni n-a bănuit vreodată că soţia 
ciobanului era o prinţesă adevărată. 


Zâna Pădurii şi tăietorii de lemne 


UNDEVA, DEPARTE, într-o ţară cu cer 
albastru, cu ape limpezi precum cristalul şi păduri 
dese de abanos, trăia un tăietor de lemne. Avea 
o căsuţă în pădure şi o droaie de copii. 

Din zori şi până-n noapte muncea. Era însă 
foarte fericit şi abia aştepta să se întoarcă de la 
lucru, să-şi poată vedea copiii. 

În ziua aceea muncise mai mult ca de obicei. 
Mort de oboseală, merse la râu, îşi spălă faţa, 
dar într-un moment de neatenţie îi căzu toporişca 
în apă. Tăietorul se aşeză atunci pe mal şi începu 
să plângă: altă toporişcă nu mai avea acasă. 
Durerea lui era atât de sfâşietoare, încât şi pietrele 
plângeau de mila lui. 

— Omule, ce-i cu tine, de ce plângi aşa de 
amarnic? îl întrebă Zâna Pădurii, care se apro- 
piase pe nesimţite. 

- Ce să fie, frumoasă zână? Mi-a scăpat 
toporişca în apă. Nu ştiu să înot şi nu pot s-o caut, 
răspunse omul, necăjit. 

- N-ai nici o grijă, ţi-o aduc eu imediat, îi 
spuse zâna şi dispăru în apă. 

Nu peste multă vreme, zâna ieşi la suprafaţă 
şi-i aduse o toporişcă de aur, care strălucea în soare 
de-i lua ochii. 

— Nu, frumoasă zână, asta nu-i toporişca mea, 
spuse tăietorul de lemne. 

Zâna intră iarăşi în apă şi scoase de data asta 
o toporişcă de argint. 

- Asta e ata? 

— Nu, frumoasă zână, răspunse el din nou. 

Zâna intră pentru a treia oară în apă şi ieşi 
aducând o toporişcă de bronz. 

— Nici asta nu-i toporişca ta? 

— Nu, Zâna Pădurii, pe-a mea nu cred s-o mai 
găsim. 

Şi începu să plângă şi mai amarnic. 

Zâna intră pentru a patra oară în apă şi, când 
ieşi, în mână ţinea toporişca tăietorului de lemne. 
Bucuria acestuia nu mai cunoscu margini. 

— O, Zâna Pădurii, îţi mulţumesc mult că mi-ai 
găsit toporişca! Mă duc repede să-mi continui lucrul. 
Am pierdut prea mult timp. 

Îşi puse iute toporişca la brâu şi dădu să plece. 

— Stai, omule, nu te grăbi aşa! Vreau să-ţi 
dăruiesc ceva: toporişca de aur, pe cea de argint şi 
pe cea de bronz, le meriţi, pentru cinstea ta! 

Zâna dispăru atât de iute, că tăietorul de 
lemne nici n-avu timp să-i mulţumească. Apoi 
o porni fericit prin pădure. La un moment dat 
se întâlni cu un alt tăietor de lemne. 

— Dar de unde ai toporiştile acestea atât 
de frumoase? îl întrebă uimit celălalt. 

Îi povesti întocmai cele întâmplate, după 
care se despărţiră şi-şi văzu fiecare de drum. 
Dar cel de al doilea tăietor de lemne alergă la 
râu, îşi aruncă toporişca în apă şi începu să 
plângă cu lacrimi de crocodil. Nu după multă 
vreme apăru şi Zâna Pădurii. 

— Ce ai, omule, de ce plângi? 

— O, Zâna Pădurii, mi-am pierdut toporul 
în apă şi nu ştiu să înot! 

Zâna Pădurii intră repede în apă şi peste 
puţină vreme reveni cu un topor de aur în mână. 

— O, frumoasă zână, ăsta e toporul meu, 
îţi mulţumesc mult. 

Zâna Pădurii se înfurie atunci peste 
măsură. Aruncă înapoi în apă toporul de aur şi-i 
spuse tăietorului de lemne, cu mustrare în glas: 

— Eşti mincinos şi necinstit! Du-te şi caută-ţi 
singur toporul, cel pe care singur, cu mâna ta, 
l-ai aruncat în apă. Şi ţine minte, omule, şi 

spune şi celorlalţi: pentru un om, în viaţă, cinstea 
e mai presus decât aurul. 


În căutarea nemuririi 


A FOST ODATĂ ca niciodată... 

A fost o ţară minunată, unde oamenii se 
năşteau, trăiau cât trăiau şi-apoi mureau. Tot acolo 
se născuse un băieţel căruia nu-i plăcea să vadă 
murind oameni şi păsări, animale şi flori. Când 
s-a făcut mare, mistuit de această durere, s-a 
hotărât să plece în căutarea nemuririi. 

A mers el ce-a mers şi s-a întâlnit cu un cerb 
care stătea şi se uita prelung spre cer. 

— Ei, tinere, i-a zis cerbul. Ştiu ce vânt te 
aduce încoace. Rămâi cu mine. Până când 
coarnele mele vor ajunge la cer ai să poţi să stai 
liniştit aici cu mine. 

Tânărul nostru s-a gândit multă vreme la 
cele spuse de cerb. Rămânând, putea să trăiască 
foarte mulţi ani, dar asta nu însemna nemurirea. 

După ce-i mulţumi cerbului, tânărul îşi văzu 
mai departe de drum. Şi-ajunse el într-un târziu 
pe marginea unei prăpăstii. Tot acolo se afla o 
pasăre. Mult s-a bucurat pasărea când l-a văzut 
şi i-a ciripit: ; 

— Rămâi cu mine. Ani mulţi o să trăieşti, căci 
departe e sorocul meu: până se va umple 
prăpastia asta cu găinaţ mai va! 

Cu zâmbetul pe buze, tânărul şi-a văzut mai 
departe de drum, nu înainte de a-i mulţumi şi 
prietenoasei păsăruici. 

A mers ce-a mers, de nu mai ştia nici el cât 
a mers, până a ajuns la un castel de cristal, de o 
frumuseţe rară. Repede l-a înconjurat, până i-a 
descoperit intrarea. Înăuntrul castelului se afla o 
tânără cum nu mai văzuse el până atunci. Fără 
margini i-a fost uimirea când fata, cu o voce dulce, 
i-a spus: 

— Rămâi cu mine şi o să devii nemuritor! 
Ştiu că asta îţi este dorinţa. 

Nuntă mare au făcut şi fericiţi au trăit multă 
vreme, de au uitat şi de numărătoarea anilor. 

De la o vreme, însă, în sufletul tânărului s-a 
cuibărit o umbră neagră, care îi alunga somnul. 
Aşa că într-o zi i-a mărturisit soţiei sale: 

— Te iubesc mult, dar tare mă arde dorul de 
țara mea, de părinţii mei şi, dacă nu-mi astâmpăr 
focul revederii, simt că am să mor în curând. 

În zadar a încercat ea să-l convingă că multe 
secole se scurseseră, că nu va mai întâlni pe 
nimeni dintre cei cunoscuţi, că părinţii lui muriseră 
de foarte multă vreme, căci el nu mai avea urechi 
s-o asculte. Dorul de-a se întoarce acasă era cu 
mult mai puternic decât rugăminţile preafrumoasei 
lui soţii. Văzând ea că nu-i chip să-l înduplece, i-a 
dat, înainte de plecare, trei mere şi i-a spus: 

— Să le mănânci numai atunci când ai să 
simţi că-ţi este foame. 

Cu lacrimi şi mare durere s-au despărţit cei 
doi soţi. Şi el a luat-o îndărăt pe drumul pe care 
pornise în căutarea nemuririi. Mergând şi iar 
mergând, a trecut pe lângă prăpastia plină de 
găinaţ: pasărea de mult murise. A trecut pe unde 
se întâlnise cu cerbul: nu mai era nici el. Îi 
rămăseseră doar coarnele uriaşe, înfipte în bolta 
cerului. 

În sfârşit, a ajuns şi în ţara lui. Totul era 
schimbat. Nimic nu mai era ca atunci când 
plecase. Nici măcar limba nu o mai înţelegea. 
Cum foamea începu să-l chinuie, şi-a adus aminte 

_„de mere. Mâncă unul. Părul i se albi, iar trupul i 
“ se aduse de spate. Mâncă şi cel de-al doilea măr 
şi simţi cum picioarele nu-l mai ascultă. Parcă-şi 
pierduse şi graiul. Sub povara bătrâneţii pe care 
n-o simţise până atunci, se aşeză jos. 

A vrut să ia şi cel de-al treilea măr. Dar 
putere nu mai avea să-l scoată din buzunar. În 
apropiere se jucau câţiva copii. Încet, le făcu semn 
cu degetul şi aceştia îi scoaseră din buzunar mărul 
şi el abia putu să-l mănânce. O dată cu mărul se 
sfârşi şi bătrânul, pe acelaşi pământ primitor în 
care se născuse. 


Povestea trestiei de zahăr 


A FOST ODATĂ ca niciodată, a fost o ţară 
care nu cunoştea frigul şi unde era veşnic vară. 
Ţara aceasta era înconjurată de ape, cât vedeai 
cu ochii. În fiecare an, însă, asupra locuitorilor 
acestui ținut se abătea o mare nenorocire: se 
_stârnea din senin un vânt puternic, aşa de puternic 

încât scotea arborii din rădăcini, dărâma casele 
acoperite cu frunze de palmier, strica livezile şi 
recoltele, iar oamenii mureau de foame. Tot aici 
trăia o familie cu doisprezece copii, care o duceau 
greu de tot cu ale gurii. Fiul cel mare, Pedro, se 
hotărî într-o bună zi să plece departe, să caute 
ceva cu care să-şi poată ajuta familia. Când Juan, 
tatăl său, află de această hotărâre, se întristă 
nespus de mult. 

— De ce vrei tu să pleci, Pedro? De ce? 
Tocmai acum când am mai multă nevoie de tine?! 

- Tată, nu te întrista! Trebuie să plec cu orice 
preţ, să cunosc lumea şi să găsesc ceva care să 
ne ajute să trăim mai bine. 

- Bine, fiule, ce pot să mai zic? Îmi dau 
seama că nu te pat opri, că nu e cu putinţă să te . 
întorc din drumul acesta. 

Apăru şi mama, care între timp auzise totul. 

— Fiule, mă bucur de hotărârea ta. E greu 
pentru mine s-aud că te încumeţi la un asemenea 
drum, dar voi îndura mai uşor ştiind că vei face 
ceva să ne uşureze viaţa. 

Mama plângea şi-l îmbrăţişa. Pedro părăsi 
casa părintească şi toţi îi urară drum bun. Când 
ajunse la malul mării, porni să-şi construiască o 

barcă. Găsi un lemn rezistent, de guayacan, şi 
începu să-l scobească. Lemnul era tare, degetele 
i se umflaseră, dar el trebuia să termine treaba 
cât mai repede. Când barca a fost gata, ela 
împins-o uşor pe mare. Arşiţa soarelui şi oboseala 
îl sleiseră; curând se aşeză istovit pe marginea 
bărcii, dar simţi că cineva o împinge înainte. Nu 
mai ştiu câtă vreme pluti aşa. Deodată simţi că 
cineva îl stropeşte cu apă. Revenindu-şi, văzu 
ţărmul aproape şi un delfin care îl purtase către 
uscat, împingându-i barca. 

— Du-te, Pedro, du-te cât mai repede! îl 
îndemnă delfinul. Ai grijă cum treci lacul cu 
crocodili. La înapoiere te voi aştepta tot aici. 

De bucurie şi de uimire, Pedro nu mai ştia 
cum să-i mulţumească. 

— Delfinule, îţi rămân veşnic îndatorat pentru 
ajutorul tău. Voi avea grijă să trec cu bine lacul 
cu crocodili. Dacă poţi să mă aştepţi, tare m-aş 
bucura. Eu mă întorc peste şase luni. O zi însă 
dacă întârzii, să nu mă mai aştepţi. 

Merse el cât merse şi ajunse la o pădure, 
pe unde nu călcase picior de om. Înainta cu mare 
greutate; trebuia să-şi croiască drum printre 
lianele încâlcite. Deodată auzi răgetul unui pui 

de leu, care se rătăcise de mama lui, leoaica. 
Pedro sări de îndată să-l ajute. ÎI luă în braţe şi 
începu să-i caute bârlogul. L-a căutat multă vreme, 
zgâriindu-se pe faţă şi pe mâini, dar într-un târziu 
dădu peste frăţiorii puiului de leu. Se ascunse apoi 
într-un tufiş ca să vadă ce se mai întâmplă cu 
puiul de leu. Fu şi mai mulţumit când zări pe 
leoaică venind şi mângâindu-şi odraslele. 

Apoi Pedro o porni din nou la drum. După 
ce străbătu cale lungă, foarte lungă, ajunse într-un 
sat. Fiind tare prevăzător, aici nu se arătă de 
îndată oamenilor. Stătu îndărătul unui tufiş şi-i 
urmări. Limba lor el n-o înţelegea. Într-o bună zi 
se porni şi acolo un vânt puternic, aidoma celui 
din ţara lui, care scoase copacii din rădăcini şi 
dărâmă casele. Veniră apoi apele şi curăţară totul. 
Trebuie să mai ştiţi că muriseră toţi sătenii şi 
rămăsese doar o singură familie pe care Pedro 
n-o scăpa din ochi. Observă ceva ciudat la ei: se 
salvaseră de la moartea prin foame sugând mereu 
nişte crenguţe. Curiozitatea lui Pedro era aşa de 
mare, încât hotări să afle neapărat ce mâncau ei 
cu atâta nesaţ. De aceea el se strecură într-o 
noapte în curtea acelor oameni şi din grădiniţa 
din faţa casei smulse o plantă cu rădăcini cu tot, 

o băgă în sân şi dădu să se furişeze iute afară. 
Când să iasă însă pe poartă, simţi două braţe 
zdravene cuprinzându-l. Fusese prins. Îl închiseră 
într-o colibă de bambus. Stătu acolo o zi şi o 
noapte nemâncat şi fără apă. Îşi aminti de planta 
cea smulsă pe care o ascunsese în sân. Începu 
să o sugă şi văzu că are un gust minunat: era 
dulce, foarte dulce. Se hotărî îndată s-o ducă în 
ţara lui, cu orice sacrificiu, fie chiar cu preţul vieţii. 

În noaptea următoare auzi o respiraţie grea 
lângă urechea lui. La început se sperie şi se ridică 
drept în sus. 

— Nu te speria, Pedro, sunt eu, leul, regele 
animalelor. Tu mi-ai salvat puiul şi vreau să te 
ajut şi'eu pe tine. 

Pedro nici n-avu răgaz să răspundă, că leul 
se repezi cu toată forţa şi sparse peretele colibei. 
Pedro i se urcă iute în spinare şi ajunse cu bine 
în preajma unui lac. 

— Rămâi cu bine, Pedro, de aici încolo nu te 
mai pot ajuta, spuse leul şi se îndepărtă. 

Pedro rămase singur. Gândurile i se îndrep- 
tau spre casă, unde dorea să ajungă cât mai 
degrabă cu acea plantă miraculoasă. Mare îi fu 
însă durerea când văzu că trebuie să treacă lacul 

acela plin de crocodili. Pe luciul apei se vedeau 
capetele lor, unul lângă altul. Cum să treacă oare? 
Cine l-ar putea ajuta? 

Deodată auzi nişte strigăte şi văzu o bătrână 
care cerea ajutor. 

- Băiatule, nu mai pot merge! Ajută-mă! 
Cred că mi-am rupt un picior! 

— Vin îndată, mătuşico. Aşteaptă puţin! 

Pedro o ajută să ajungă acasă. Odată ajunşi 
aici, ea se întoarse spre Pedro şi-i spuse: 

- Ei, acum, fiindcă am ajuns cu bine la mine 
acasă şi tu m-ai ajutat, du-te în camera de-alături 
şi vei vedea trei lăzi: una plină cu bani de argint, 
una plină cu bani de aramă şi a treia plină cu 
bani de aur. Pe perete vei vedea o săgeată şi o 
sabie. Alege ce vrei, poţi să iei de acolo ce pofteşti. 

Pedro făcu întocmài cum îi spuse bătrâna. 
Văzând cele trei lăzi pline cu bani, se aşeză pe 
podea şi-şi aminti cât de greu o duceau ai lui. Se 
gândi îndelung cum ar fi mai bine să facă. Se 
ridică hotărât şi luă sabia. 

Când bătrâna îl văzu cu sabia, se bucură 
şi-i spuse: l 

- Bravo, Pedro, ai ales lucrul cel mai de preţ, 
căci sabia aceasta e fermecată. La cea mai mică 

atingere, duşmanul cade răpus. Însă, de e nevoie, 
sabia te poate ajuta şi la muncă, atunci când nici 
nu gândeşti. 

Pedro îi mulţumi bătrânei şi se întoarse pe 
țărmul lacului cu crocodili. 

Aici îşi construi iarăşi o barcă din lemn de 
guayacan şi purcese apoi curajos la traversarea 
lacului. 

Când crocodilii au simţit barca pe apă, 
începură să se agite, dar Pedro, cu sabia 
fermecată în mână, trecu cu bine lacul şi ajunse 
nevătămat la locul unde îl aştepta delfinul, căci 
sorocul de întoarcere tocmai se împlinise. 

- Bine ai venit, Pedro! spuse bucuros 
delfinul. Poate mă ajuţi şi tu pe mine: am fost 
muşcat de un şarpe veninos şi am o umflătură 
care nu mă lasă să mă mişc. Poate ştii tu cum să 
mă ajuţi. 

Pedro se uită cu atenţie la rană, apoi, cu sabia, 
curăţă umflătura. Peste câteva clipe, delfinul nu mai 
avea nimic. Pedro era şi mai fericit acum. Sabia îşi 
dovedise încă o dată puterile-i miraculoase, 
salvându-l pe delfin din ghearele morţii. 

În cele din urmă, Pedro ajunse cu bine 
acasă. Bucuria părinţilor şi a fraţilor săi nu mai 

cunoştea margini. Mama se rotea fericită în jurul 
lui, întrebându-l: 

- Hai să vedem, Pedro, ce ai văzut şi ce ai 
făcut tu pe unde ai cutreierat? 

— Multe am mai văzut şi multe am mai auzit, 
mamă, dar am adus de pe acolo o plantă ciudată 
şi o sabie fermecată. 

Şi le povesti cu de-amănuntul tot. Nimeni 
însă nu-i dădea crezare. Cum gustară însă din 
plantă, începură să se minuneze care mai de care. 
Avea, într-adevăr, un gust minunat. O botezară 
trestie de zahăr. 

Au plantat-o cu multă dragoste, au îngrijit-o 
cum se cuvine. Se înmulţi degrabă şi, ce să vezi, 
se dovedi şi rezistentă la aprigela vânturi care 
bântuiau ţara. 

Oamenii s-au învăţat să scoată din cultura 
ei mari foloase. An de an, suprafeţele cultivate 
cu trestie de zahăr crescură, iar ea a încetat să 
mai fie o simplă poveste. De ea sunt legate vieţile 
a milioane de oameni de pe acele meleaguri. 


Darul lui Moş Ger 


MOŞ GER dormea toată ziua într-o trecă- 
toare întunecată. Într-o zi, când soarele ajunsese 
la asfinţit, s-a ridicat, a căscat lung, s-a uitat în 
depărtare şi încet-încet s-a apucat de treabă. Mai 
întâi şi-a întins mâna rece deasupra văilor, aşa 
cum ar fi mângâiat o pisică. Firele de iarbă nu s-au 
mai mişcat, au înţepenit. Apoi a coborât spre . 
câmpie, zbârlind coada cailor şi măgarilor aflaţi 
la păscut. Mai apoi a trecut peste vii, iar frunzele 
pe care le-a găsit în cale le-a chircit de-ndată.. 
După vii a ajuns pe ulițele satului, înroşind obrajii 
„copiilor aflaţi la joacă, ba obligându-i chiar să 
intre în casă. 

În sfârşit, Moş Ger a ajuns la scocul morii, 
unde în cele din urmă s-a aşezat, sprijinindu-şi 
capul cu coatele pe genunchi. 

Stătea aşa Moş Ger, suflând în joacă şi 
cântând: 


La-la-la, la-la-la, 
Scaunul de aur din soare l-am luat, 
Să-l cobor jos luna m-a ajutat... 

Apa începu să îngheţe. Mai întâi în cerculeţe 
mici, apoi tot mai mari, care se uneau, în vreme 
ce gheaţa creştea. 

Moş Ger sufla şi sufla şi apoi iarăşi cânta: 


La-la-la, la-la-la, 
Scaunul de aur din soare l-am luat, 
Să-l cobor jos luna m-a ajutat... 


Deodată a auzit o voce stranie, care nu era 
a apei. Nu putea fi nici a tulpinilor de trestie. Nici 
a bătrânelor sălcii plângătoare — care dormitau 
precum bătrânii. Vocea aceasta venea de undeva, 
de jos. Acolo jos, cineva stătea şi sufla în mâini. 

- Ei, tu, cine eşti? Vreau să văd ce fiinţă 
eşti! a strigat Moş Ger. 

N-a primit nici un răspuns. Trestiile tremurau 

de frig, sălciile bătrâne dormeau de-a binelea. 

Atunci s-a sculat Moş Ger şi, uitându-se 
atent, a zărit pe partea cealaltă a scocului morii 
un băieţel, care ţinea mâinile la gură şi sufla de 
zor ca să şi le încălzească. Îl chema lla. 

Moş Ger avea părerea lui despre copii. „Cu 
siguranţă că n-a venit el până aici pentru ceva 
bun. Nici vorbă că a venit să prindă ciocănitoarea, 

care îşi are cuibul în salcia cea bătrână!“ A tuşit şi, 
cu o voce groasă, s-a prefăcut supărat, ba chiar 
s-a răstit la copil: 

— Ei, tu n-auzi când te strig? Nu vezi că 
îngheaţă apa? Să pleci imediat de aici, altfel am să 
te îngheţ şi pe tine! 

lla s-a uitat la el cu ochii lui mari, dar nici de 
data aceasta nu i-a răspuns. A continuat să-şi sufle 
în mâini. 

— Deci nu vrei să mă asculti! Stai tu acolo şi ai 
să vezi ce-o să ţi se întâmple! O să fie vai de tine! 

S-a aşezat Moş Ger din nou, tot aşa spriji- 
nindu-şi capul cu coatele pe genunchi şi a început 
să sufle, câtîl tineau puterile, de s-a aşternut gheaţa 
peste tot. Trestiile au început să trosnească de frig, 
iar sălciile cele bătrâne s-au trezit şi s-au pus de 
îndată la sfat. 

— Ei, ce s-o fi întâmplat, de ce s-a supărat aşa 
Moş Ger? 

la s-a uitat de data asta cu ochii trişti şi a 
început să sufle şi mai tare în mâini. Asta l-a înfuriat 
peste măsură pe Moş Ger. „Cum, se încumetă să 

"se măsoare cu mine băiatul ăsta?“ Aşa că s-a aşezat 
lângă lla, s-a uitat la el cu ironie, după care l-a 
apucat de nas. 

— Va să zică nu ţi-e frică de mine? Chiar nu 
ţi-e frică? 

Ila s-a repezit cu mânuţele lui rotofeie şi l-a 
apucat de nas pe Moş Ger; acesta nu s-a lăsat 
mai prejos şi l-a tras şi el de urechi. 

— Deci nu ţi-e frică? i-a zis Moş Ger, arătân- 
du-şi dinţii lui albaştri. 

lla a dat să-şi apere urechile, însă Moş Ger 
a început să-i frece nasul cu mâinile lui reci. 

— Ha, ha, ha, deci nu ţi-e frică de mine? 

Ila a pus din nou mâinile la nas, Moş Gera 
ajuns din nou la urechile lui lla, în vreme ce repeta 
de zor: „Deci nu ţi-e frică de mine?“ 

Încă niţel şi lui lla i-ar fi dat lacrimile. Tocmai 
atunci s-au auzit voci: se apropia cineva. 

— Nu zău, nu mai spune! spunea careva. 

lla şi Moş Ger s-au uitat într-acolo şi au 
văzut cum veneau patru femei, cu vreascuri în 
spate. Veneau pe poteca îngheţată şi vorbeau 
cu glas tare. Cea din faţă era chiar mama lui lla. 

- Mamă, mamă! a sărit Ila în sus de bucurie. 
Pe tine te aşteptam. Dă-mi legătura s-o duc eu! 

— Vai, fiule, cred că ai îngheţat! a spus 
mama, cuprinsă de teamă, dar lla voios, târa 
vreascurile după el. 

—Avrut Moş Ger să mă îngheţe, însă n-a putut. 
Hei, Moş Ger, ia uită-te la mine, să vezi ce băiat 
voinic sunt eu! 

Femeile s-au uitat uimite una la alta. Ele 
niciodată nu-l văzuseră pe Moş Ger. 

— Cum aşa, Moş Ger? Despre cine vorbeşti, 
băiatul meu? Ce să-i faci! Oamenii mari n-ajung 
niciodată să-l vadă pe Moş Ger. Ei simt numai frigul, 
însă nu-l pot vedea. 

“Moş Ger era la numai doi paşi, lângă sălciile 
bătrâne şi se gândea şi tare-i mai părea rău: „lla e 
un băiat bun. Degeaba l-am necăjit eu!“ Genunchii 
lui bătrâni au început să i se înmoaie. S-a aşezat 
jos şi s-a lăsat dus de gânduri. Aieşit o lună imensă, 
care s-a oprit deasupra capului său şi de acolo, de 
sus, a strigat: 

— Noroc! 

Vocea asta l-a întărit pe Moş Ger, i-a dat puteri, 
aşa că îşi reluă cântecul: 


La-la-la, la-la-la, 
Scaunul de aur din soare l-am luat, 
Să-l cobor jos luna m-a ajutat... 


— Noroc, frumoasa mea lună, a strigat el. 

S-a învârtit apoi uşor pe călcâie şi a pornit 
drept spre casa lui lla. S-a apropiat tiptil de geam, 
a ridicat mâna şi, în şoaptă, ca să nu-l trezească 
din somn pe lla, a spus: ` 

- İla, băiatul meu cel voinic şi bun! Vreau 
să-mi îndrept greşeala. Vreau să-ţi dăruiesc ceva. 
Dar ce altceva poate avea un pictor bătrân, fără 
casă, decât meseria lui de zugrav? 

Şi cu degetul arătător a desenat pe geam 
un pom înflorit, plin de steluțe strălucitoare, 
întocmai ca în basme, aşa cum nimeni pe lume 
nu mai văzuse o asemenea frumuseţe. í 


Pasărea albă 


SE SPUNE CĂ UNDEVA, pe malul unei ape, 
se adunau toate neamurile de păsări, şi mari şi mici, 
vesele şi triste, păsări singuratice mai ales..., căci 
există şi dintr-astea! 

Aşa, singurică, stătea acolo nemişcată o 
frumoasă pasăre albă. A întins ciocul numai când prin 

faţa ei a trecut un melc mititel, de culoarea pământului, 
care abia se mişca. 

— Hei, melcule, unde te duci aşa târâş- 
grăpiş? strigă pasărea. 

— Unde să mă duc? Unde oi vedea şi eu cu 
ochii! Cum Soarele s-a dus, el ştie unde, acum 
mă simt în apele mele. 

— Cum poţi să spui asta? Toată lumea se 
bucură când apare Soarele, iar tu fugi de el. la te 
uită ce vorbă nesăbuită! îl mustră pasărea. 

— Nici până azi n-ai aflat că mama mea este 
Ploaia? Ea mă spală, mă îngrijeşte. În schimb, 
Soarele e tare departe de mine. Tu cel puţin poţi 
să zbori şi să-l vezi mai de-aproape. Eu sunt aşa 
de mic şi, pe deasupra, mai trebuie să car în 
spinare şi toată căsuţa mea. Fiindcă veni vorba, 
ştii cine e bunicuţa mea? Luna argintie! De-aceea 
e argintie şi dâra pe care o las eu când ies la 
plimbare, noaptea... Cineva mi-a spus că Soarele 
mi-ar fi un unchi mai îndepărtat, dar cine să mai 
ştie!... Tot ce ştiu e că într-o zi am scos capul din 
căsuţă şi am vrut să mă uit la Soare. Puțin a lipsit 
să nu pier cu totul de dogoarea lui, să mă prăjesc 
de viu. Aşa că, de atunci, nici că mă mai interesează 
acest uriaş. 

Aşa grăi melcul şi apoi îşi văzu de drum. 
Nici mai repede şi nici mai încet ca până atunci. 

Din urmă se auzi glasul păsării albe, care-i 
mai strigă: 

— Ei, melcule, dar unde-ai plecat aşa grăbit? 
Vreau să-ţi dăruiesc ceva. 

Zicând asta, puse iute în faţa melcului o 
gărgăriţă. 

— Mulţumesc, dar nu-mi trebuie, zise melcul. 

Şi până să-şi termine vorba, gărgăriţa zbură 
fericită spre înaltul cerului. 

- Dacă-i aşa, mâine o să fie iar vreme 
frumoasă şi iarăşi ai să te bucuri, pasăre albă şi 
bună, mai zise melcul, înainte de a se ascunde 
în căsuţa lui. 

În liniştea serii, pe malul apei, numai pasărea 
cea albă rămase gânditoare. 


Oraşul de bronz 


A FOST ODATĂ ca niciodată, că dacă n-ar 
fi fost nu s-ar povesti. A fost un împărat care nu 

"se gândea decât cum să facă să-şi întindă mai 
mult domeniile. Când afla că undeva există vreo 
ţară sau vreun oraş, fie cât de depărtat, trimitea 
oameni în recunoaştere, după care trimitea 
armate spre a le cuceri. Auzise că undeva, peste 
mări şi ţări, exista un oraş de bronz. Îşi chemă 
supuşii şi pe unicul său fiu şi le spuse: 

— Am aflat că undeva, departe, s-a înălţat 
un oraş de bronz; ştie cineva ceva despre viaţa 
acestui oraş? 

- Da, înălțate împărate. Ştim şi noi de acest 
oraş de bronz, dar nu ştim unde este şi nici ce fel 
de oameni îl locuiesc, răspunseră supușii săi. 

— Bine, bine, de aceea v-am chemat, să aflaţi 
încotro se află. Eu vă voi da provizii şi tot ce vă este 
necesar, numai ca să-l găsiţi. 

— Mă duc şi eu, tată! se auzi, îndrăzneață, 
vocea fiului său, Laşa. 

Când îl auzi, împăratul se întristă, căci nu se 
aşteptase să-l părăsească tocmai copilul lui, dar ce 
putea face? Ştia că nu-l va putea împiedica din 
hotărârea lui. Îl numi atunci în fruntea a o mie de 
ostaşi, iar peste o săptămână porniră la drum. 

Au mers ei ce-au mers şi într-un târziu ajun- 
seră într-un orăşel frumos, cu căsuțe mici, cu oameni 

veseli, primitori, iar în mijlocul oraşului zăriră un 
castel. Merseră acolo şi pătrunseră cu toţii 
înăuntru. Nu mică le-a fost uimirea când au văzut 
pereţii de aur bătuţi cu pietre nestemate. 

Castelul era însă gol, nici un fel de mobilă 
nu se afla înăuntru; dar, într-un colţ, Laşa observă 
o statuie de bronz, care înfăţişa un bărbat cu o 
sabie într-o mână. În cealaltă mână ţinea ceva 
strâns. Cu mare greutate, Laşa îi desfăcu pumnul 
şi scoase un bileţel pe care sta scris: „Cel care 
doreşte să afle unde se găseşte oraşul de bronz, 
să mă rotească de trei ori şi să apuce încotro îi 
va arăta spada mea“. Toţi chiuiră de bucurie şi o 
porniră îndată în direcţia arătată de sabie, după 
ce rotiseră de trei ori statuia de bronz. . 

„Au mers ei ce-au mers şi au ajuns la Muntele 
Verde, unde s-au gândit să facă un popas. Dar o 
uimire fără margini puse stăpânire pe toţi la - 
vederea unui stâlp de care era legat un uriaş. 

Auzind gemetele uriaşului, Laşa se apropie 


şi-l întrebă: 
— Ce-i cu tine aici, uriaşule? Cine te-a înlăn- 
tuit astfel? 


— Omule, ajută-mă, salvează-mă! Te voi 
ajuta şi eu, la rândul meu, pe tine şi pe toţi ai tăi! 

Aici m-au adus păcatele săvârşite! Rogu-te, 
ajută-mă! 

Nu era deloc uşor, dar Laşa şi oamenii lui 
se apucară imediat să-i desfacă lanţurile. Uriaşul 
îi întrebă, îndată ce se văzu liber: 

— Dar voi încotro mergeţi? 

— Spre oraşul de bronz, îi răspunse Laşa. 

— De ce vreţi s-ajungeţi acolo? întrebă din 
nou uriaşul, nerăbdător. 

— Tatăl meu, împăratul, vrea să afle veşti 
despre acest oraş de bronz, răspunse Laşa. 

— Doar pentru asta mergeţi? Dacă-i aşa, vă 
voi ajuta chiar eu. Dacă aţi fi râvnit la bogăţiile de 
acolo, care s-au irosit în vânt şi din pricina mea, 
nu v-aş fi ajutat cu nimic. Acum, că v-am promis, 
vă pot spune că sunteţi pe drumul cel bun. Ba 
sunteţi chiar foarte aproape de el. Cel mai greu 
ne va fi să găsim portita de intrare: ea se află în 
cel de al patrulea zid, care înconjoară oraşul. Voi, 
care sunteţi mai mici, va trebui s-o căutaţi cu mare 
grijă şi răbdare. Dar ce mai atâta vorbă, hai s-o 
pornim într-acolo! 

Merseră ei preţ de câteva zile şi ajunseră, 
în sfârşit, la primul zid. Părea imposibil de trecut, 
dar uriaşul făcu o scară înaltă şi-i ajută pe toţi să 

treacă dincolo. Numai aşa putură trece toate cele 
patru ziduri. Au căutat însă, multă vreme, portita, 
dar fără ca să dea de urma ei. La un moment dat, 
Laşa, care voise să se odihnească puţin, dădu 
cu mâna de ceva tare şi se ridică repede, speriat. 

— Uriaşule, vino aici, cred c-am găsit intrarea! 

Într-adevăr, descoperise poarta de bronz. 
După ce-au deschis-o, oamenii care-l însoțeau 
pe Laşa începură să coboare treptele de bronz 
ce străluceau ca soarele şi, cu toate că erau 
alunecoase, ei mergeau grăbiţi, să vadă minunăţiile 
oraşului de bronz. Înăuntru, rămaseră muţi de 
uimire. Căsuţele erau din bronz sculptat; în faţa 
lor, din fântânile arteziene ţâşnea apă şi ea de 
culoarea bronzului. Dar toată această splendoare 
era o frumuseţe moartă. Nici ţipenie de om; era 
ceva încremenit, neprimitor. 

Deodată, zăriră un turn care parcă-i îndemna 
să intre. Pătrunseră curioşi înăuntru. Şi ce le văzură 
ochii? Pe un pat de marmură albă părea că 
doarme o fecioară frumoasă. După veşminte 
părea bogată, după coroana cu pietre preţioase se 
vedea că descindea din neam de regi. Laşa se 
apropie de pat, unde văzu scris: „Bogăţiile n-au 
nici un preţ. Bogăţiile nu ne-au fost de nici un folos. 

Toţi am murit“. Uimit, Laşa nu ştia ce să facă, ce 
să creadă, nu-i venea să mai părăsească acest 
loc. Se apropie din nou şi atinse coroana prinţesei 
cu mâna. La atingerea ei, bolta palatului se 
cutremură, iar din tavan se ivi un vultur imens, 
care porni să-l atace. Laşa nu se pierdu cu firea, 
scoase sabia şi începu lupta. Vulturul era puternic 
şi Laşa nu-l putea răpune. 

— Scoate coroana de pe capul fetei şi 
azvârle-o în el! răsună glasul uriaşului către 
feciorul împăratului. 

Laşa smulse coroana şi o aruncă asupra 
vulturului. Turnul se cutremură din nou şi vulturul 
se prăbuşi mort. 

— Bravo, bravo! strigară supuşii împăratului, 
văzându-se salvaţi. 

Vrură să-l scoată iute şi pe Laşa din palat. 
Dar nu izbutiră. Îngenuncheat în faţa patului de 
marmură, privea uimit la preafrumoasa fată. O 
minune păru să se întâmple atunci: fata deschise 
ochii şi rosti: 

— Cine eşti şi ce s-a întâmplat în orăşelul 
meu de bronz? 

— Noi suntem cei care am pornit spre oraşul 
vostru, vrând să ştim ce se petrece aici. Vrem 

să cunoaştem şi alte ţinuturi şi alte obiceiuri ale 
oamenilor... 

— Toţi au murit de boala adusă de cei care 
au venit puhoi să ne răpească oraşul de bronz. 
Tatăl meu avea mult aur şi argint, dar iubea 
nespus bronzul; atunci a construit pentru mine 
acest orăşel. Am trăit ani fericiţi, dar nici acum nu 
înţeleg cum şi de ce numai eu am rămas în viaţă. 

În timp ce spunea acestea, pe obraz îi 
curgeau şiroaie de lacrimi. Laşa îi mângâie 
pletele, tot de culoarea bronzului, îmbărbătând-o. 

Se scurseră câteva ceasuri bune de când 
vorbeau. Apoi vizitară oraşul, însoţiţi de frumoasa 
fată, care le arăta şi le spunea cu bucurie şi 
mâhnire povestea fiecărei case. Într-un loc se 
opriră şi fata suspină: 

— Aici, pe undeva, ar fi trebuit să-i găsim şi 
pe hoţii de bogății, care au adus atâta rău oraşului 
nostru... 

Hotărâră să părăsească oraşul. Aveau ce 
_ povesti împăratului, la întoarcere. Laşa, înainte 
de a o porni spre casă, ceru mâna fetei. 

— Sunt fericită că voi avea un soţ atât de 
bun şi că voi trăi alături de oameni cinstiţi. Dar te 
rog şi eu un singur lucru: vreau ca oraşul de bronz 

să nu piară. Doresc ca aici, ca mai înainte, să 
trăiască oameni. Când vom ajunge la împărat, 
să aibă grijă măria-sa de păstrarea acestui orăşel 
în care m-am născut. 

Fericit, Laşa îi promise tot ajutorul pentru 
împlinirea dorinţei ei, ca nimeni să nu mai 
râvnească asupra acestui oraş deosebit, cum au 
gândit şi ei la început. 

Oamenii împăratului se pregătiră apoi de 
întoarcere. Aveau de trecut din nou cele patru 
ziduri. După ce le trecură, cu ajutorul uriaşului, 
pe două dintre ele observară nişte oameni care 
se furişau, târând saci grei după ei. Uriaşul îi lăsă 
să urce scara, iar la trecerea ultimului zid, cu o 
singură mână, scutură scara. 

- lertare, iertare! Nu vom mai veni niciodată 
aici! Lăsaţi-ne să ieşim! Vă înapoiem tot ce-am 
luat! ţipau hoţii, ţinându-se de scară cu străşnicie. 

Înfuriat peste măsură, uriaşul îi trânti la 
pământ cu atâta forţă, încât pământul păru că se 
cutremură. Sacii se desfăcură şi din ei începură 
să curgă tot felul de bijuterii, care luceau de-ţi 
luau ochii. 

Nimeni nu deplânse moartea hoţilor. Oameni 
ca ei n-aveau ce căuta printre oamenii acestui 

ţinut deosebit. Şi nimeni nu se întoarse după 
bijuterii, căci văzuseră ce s-a întâmplat cu cei ce 
le furaseră. 

Şi dacă Laşa a trăit fericit până la adânci 
bătrâneţe, asta s-a datorat mulţumirii că a trăit 
printre ai lui, cu aleasa inimii sale, alături de 
numeroşii săi fii, nepoți şi strănepoţi. 


Feciorii împăratului Negru 


O FI SAU NU ADEVĂRAT, e greu de 
spus, dar cum vorbele ajung departe, am aflat că 
demult, tare demult, trăia un împărat, care avea 
doi fii. Când au ajuns ei flăcăi în putere, împăratul 
îi chemă la el şi le grăi astfel: 

- Copiii mei, v-am chemat să stăm de vorbă; 
simt că puterile mă părăsesc şi nu mai pot cârmui 
împărăţia. Doresc ca dintre voi să-l aleg urmaş 
la tron pe cel ce merită mai mult. Pentru asta vă 
trimit la prietenul meu, împăratul Verde, să vă pun 
la încercare mintea şi puterea. M-am îngrijit să 

fiţi sănătoşi; v-am învăţat să mânuiţi armele şi voi 
sunteţi viteji din fire; v-am învăţat să nu ştiţi ce-i 
teama şi să rezistaţi la toate greutăţile vieţii; v-am 
învăţat să vă iubiţi mereu unul pe celălalt, să nu 
cunoaşteţi invidia şi să vă ajutaţi la nevoie, să fiţi 
cinstiţi şi să trăiţi în bună pace cu toţii. 

Apoi, după câteva clipe de tăcere, împăratul 
grăi fiului mai mare: 

— Abesalom, fiindcă tu eşti cel mai mare, îţi 
înmânez un plic înăuntrul căruia se află o scri- 
soare către împăratul Verde, la curtea căruia veţi 
rămâne câtva timp. Mergeţi cu bine, fiii mei! 

Fiii împăratului începură de îndată pregă- 
tirile pentru drum. Şi o porniră. Merseră ei ce 
merseră şi apoi făcură popas într-un loc 
minunat, pe unde şerpuia un izvor ce părea că 
murmură un cântec duios. Abesalom îşi spălă 
faţa cu apă rece şi deodată observă la suprafaţa 
apei un pui de vultur care abia mai respira. Îl 
scoase imediat, îl puse în sân şi-l încălzi. După 
ce acesta-şi reveni, îl lăsă să-şi ia zborul. 

— Zboară, vulture, la mama ta, îi spuse. 

Atunci puiul de vultur, în semn de mulţu- 
mire, se roti de câteva ori deasupra capului lui 
Abesalom. 

Murman, cel de-al doilea fiu al împăratului, 
dormea în acest timp, aşa că nu văzuse nimic 
din cele petrecute. Gândurile îi zburau însă mereu 
la scrisoarea dată de tatăl lor. 

— Abesalom, tu ştii ce vom face la împăratul 
Verde? îşi întrebă curios fratele, când se deşteptă. 

— Nu ştiu, vom vedea, răspunse liniştit 
Abesalom. 

Dar Murman se gândea să fure scrisoarea 
şi nu ştia cum s-o facă. În cele din urmă izbuti, o 
deschise cu înfrigurare şi o citi: 


„Prea înălțate împărate, 

Aşa după cum ne-am înţeles, ţi-i trimit pe 
cei doi fii ai mei şi tu ştii ce ai de făcut. Pune-i 
să muncească, pune-i la încercare şi dă-mi de 
ştire, tot printr-o scrisoare. A venit vremea să 
părăsesc cârmuirea împărăției, căci am îm- 
bătrânit şi din doi fii, ce-i am, trebuie să aleg 
urmaş la cârmă pe cel care merită. Şi acum, 
iubite împărate, de la tine rămas bun am să-mi 
iau, dar nu înainte de a-ți fi adus prinosul 
mulțumirii mele pentru ce vei face de acum 
înainte, pentru că inima mea ştie că multe vei 
_mai face pentru prietenul tău, împăratul Negru“. 

Murman puse iute scrisoarea la locul ei şi 
acum, când ştia despre ce era vorba, îşi continuă 
drumul liniştit, alături de fratele său. Îl chinuia însă 
gândul că nu procedase cinstit. Deschisese o 
scrisoare care nu era pentru el. 

După un timp, ajunseră cu bine la împăratul 
Verde, care le făcu o frumoasă primire. 

- Bine aţi venit, fii ai împăratului Negru! Azi vă 
odihniti, iar de mâine începem lucrul. Am nevoie de 
ajutorul vostru. 

A doua zi de dimineaţă, unul din ajutoarele 
împăratului Verde îi conduse pe amândoi fraţii la 
câmp, unde trebuiau să sape gropi pentru plantat 
pomi. Fiecare trebuia să facă o sută de gropi, ceea 
ce era prea mult. Abesalom nu spuse nimic şi se 
puse de îndată pe treabă. Murman, în schimb, 
începu să se văicărească: 

— Dar împăratul ăsta îşi închipuie că noi 
suntem slugi? Eu unul nu vreau să muncesc. 

— Nu, Murman, te rog, o să-ţi ajut şi eu, dă-i 
drumul! 

Abesalom, după ce-şi săpă porţia lui, o lucră 
şi pe cea a fratelui său, până termină de săpat toate 
gropile. Ajutorul împăratului, care urmărea în taină, 
văzuse cele petrecute şi spuse totul împăratului. 

A doua zi, împăratul îi chemă pe amândoi - 
fraţii şi le spuse: 

— Asupra oraşului nostru s-a abătut o mare 
nenorocire: s-a trezit şarpele uriaş, care păzeşte 
izvorul de apă. Doi ani doarme şi un an stă treaz 
şi pretinde în fiecare săptămână câte o fecioară 
frumoasă. Dacă aceasta nu-i este dată, nu ne 
mai lasă să luăm apă şi atunci oamenii mor de 
sete. Am şi eu o fată de măritat, pe care am să v-o 
arăt acum. Cel care răpune şarpele uriaş, o va 
primi de soţie. 

La un semn al împăratului, apăru îndată o 
fată neasemuit de frumoasă, iar Abesalom se 
îndrăgosti pe loc de ea. La fel se întâmplă şi cu 
Murman. Înflăcăraţi, porniră spre locurile unde 
şarpele uriaş păzea izvorul. Drumul era lung, 
uscat, cu mult nisip. Înaintau greu, fiecare având 
cu sine un burduf cu apă. O picătură de apă valora 
foarte mult în acel ţinut secetos. 

La un moment dat, drumul le fu tăiat de o 
bătrânică neputincioasă care le ceru apă. 

— Vă rog, daţi-mi puţină apă, nu mai pot răbda! 

— Du-te de aici, bătrânico, nu sta în drum, 
n-avem apă pentru tine! răspunse morocănos 
Murman. 

— Cum, spuse Abesalom, de ce vorbeşti 
astfel?! 

Şi dădu bătrânei să bea din burduful lui. 
După ce bău, bătrânica îi mulţumi şi-i spuse: 

— la acest inel; când te vei afla la o cumpănă 
grea, el îţi va veni în ajutor. 

Îl scoase din deget şi-l strecură pe inelarul 
lui Abesalom. 

În timpul acesta, Murman mergea înainte, 
fără să fi văzut nimic din cele petrecute. Bătrânica 
dispăru. Abesalom şi Murman ajunseră la izvor. 
Şarpele uriaş nu se vedea nicăieri, iar ei nu ştiau 
unde să-l caute. Abesalom îşi aminti de inel şi-i 
ceru ajutorul. 

— Aici sunt, stăpâne, auzi vocea subţire a 
unui pitic. Porunceşte, stăpâne! 

Abesalorn îl privea uimit. 

— Trebuie să omorâm un şarpe uriaş şi nici 
măcar nu ştim unde e. 

— O, stăpâne, corpul lui e îngropat în nisip! 
Şarpele nu poate fi răpus decât prin foc. Tu îi vei 
tăia capul cu sabia asta fermecată pe care ţi-o 
dau, iar eu îi voi da foc. Ţine! 

În timpul acesta, Murman stătea la umbră 
şi se odihnea. La strigătul lui Abesalom, sosi iute. 

— Murman, scoate sabia, trebuie să răpunem 
uriaşul! Cu ajutorul inelului, îi vom putea salva pe 
oameni. 

Murman îşi dădu seama despre ce era vorba 
şi-şi puse în gând să fure cu orice preţ inelul cel 
fermecat. 

Odată lupta începută, şarpele se zbătea 
disperat şi stârni nori de praf. Sângele şarpelui 
rănit, mirosind îngrozitor, îl făcu pe Abesalom să 
leşine. Văzându-l întins pe jos, Murman se repezi 
şi-i reteză degetul în care strălucea inelul fer- 
mecat. Acum, inelul asculta de poruncile lui. 

Prima lui poruncă a fost aceea ca Abesalom 
să dispară cu totul. A doua, ca şarpele să fie ucis. 
Atunci, piticul dădu foc şarpelui şi imediat după 
moartea acestuia a început să ţâşnească apa 
cristalină a izvorului. 

Cât ai clipi din ochi, împăratul Verde şi 
supuşii săi se iviră la faţa locului. Prima întrebare 
a împăratului fu: 

— Unde e fratele tău cel mare? 

— Fratele meu?! Cred că a rămas undeva 
pe drum. 

— Să trăiască Murman! Să trăiască salvatorul 
nostru! striga mulţimea. 

Cu toate acestea, împăratul era tare îngri- 
jorat de soarta lui Abesalom şi făcu semn câtorva 
dintre ajutoarele sale să meargă să-l caute. 

Murman fu primit cu mare pompă la palat, 
dar împăratul era posomorât, căci cei trimişi în 
căutarea lui Abesalom se întorseseră fără a-l fi 
găsit. Îi era greu să-i scrie împăratului Negru 
despre dispariţia fiului său, la fel de greu îi era să 
anunţe fetei sale căsătoria cu Murman, ca răsplată 
pentru uciderea şarpelui uriaş. 

Tânăra prinţesă, auzind aceasta, se întristă 
adânc şi spuse împăratului: 

— Mie-mi era drag Abesalom, dar dacă îmi 
porunceşti aşa, atunci... 

— Oh, fiica mea, nu-ţi poruncesc, dar mi-am 
dat cuvântul şi n-am de ales. 

Fata plecă uşor capul, în semn de supărare, 
şi se despărţi de împărat. 

În acest răstimp, Abesalom se trezi într-o 
pădure şi după durerea de la deget îşi dădu 
seama de cele petrecute. Dar nu de durere, ci 
zdrobit de josnicia fratelui său porni întins spre 
palatul împărătesc, spre a dezvălui adevărul 
asupra celor întâmplate. Avu noroc că întâlni puiul 
de vultur pe care-l salvase; acesta-l călăuzi până 

ajunse la palat. Odată ajuns, zile şi nopţi în şir 
încercă s-o întâlnească pe tânăra prinţesă. Într-una 
din nopţi, văzând geamul de la odaia prinţesei 
luminat, deschise fereastra şi pătrunse înăuntru. 
Surpriza fetei fu mare, dar şi mai mare bucuria ei. 

— Preafrumoasă prinţesă! Îţi port o mare 
dragoste, dar acum, când totul s-a terminat, n-aş 
vrea să schimb nimic, ci te-aş ruga să mă ajuţi să 
ajung la tatăl tău, să-i povestesc totul, ca să mă 
sfătuiască el ce trebuie să fac. 

Apoi, povesti prinţesei pe îndelete, până în 
zori de zi, firul adevărat al întâmplărilor. 

— Cum?! Tu eşti cel care a omorât şarpele 
uriaş?! Atunci tu eşti cel căruia îi dăruiesc inima 
mea, spuse fata. 

Pe neaşteptate, împăratul Verde intră în 
odaia prinţesei. 

— Mă iertati, copiii mei, dar v-am ascultat şi 
fericirea mea nu cunoaşte margini văzând că tu, 
Abesalom, trăieşti. Pe Murman, eu nu am dreptul 
să-l pedepsesc, de aceea vă trimit pe amândoi 
acasă, cu oamenii mei, iar prietenul meu, împăratul 
Negru, va hotărî soarta fiului său. 

Împăratul Verde scrise împăratului Negru o 
scrisoare care glăsuia astfel: 

„Prietene drag, m-ai rugat să-ţi spun cine 
merită tronul împărăției. Îl merită numai Abesalom. 
Despre Murman, părerea mea e că-i leneş şi crud. 
Pedeapsa pe care i-o vei da, e numai treaba ta. Îţi 
încredințez pe fata mea ca soție a lui Abesalom 
şi-ţi doresc multă fericire şi viață lungă. Cu 
dragoste, împăratul Verde“. 


Se spune că Murman a fost pedepsit foarte 
aspru. A fost dat afară din ţara sa şi poate mai 
cutreieră şi astăzi meleaguri străine, cu dorinţa 
nestinsă de a se întoarce acasă. Dar, în zadar, 
greşeala pe care a făcut-o nu-i poate fi iertată 
niciodată. 

